Озод ва обод, мустақил юртда яшаш инсон фарзанди учун улкан саодатдир. Истиқлол чаманида яшнаган она Ватанимиз бағрида мусаффо орзуларимиз осмон қадар юксалаётгани рост. Яратганга минг шукурки, бу тинч, мусаффо, келажаги буюк давлатда туғилиб камолга етиш, илму фан, касб-ҳунар эгаллаш бизнинг Тошкент Ислом институти талабаларига ҳам насиб қилди.\nЖорий йилнинг 20 июнь куни Ўзбекистон мусулмонлари идораси тасарруфидаги Имом Бухорий номидаги Тошкент ислом институтида 2017-2018 ўқув йилининг битирувчиларининг “ХАТМОНА-2018” тадбири бўлиб ўтди.\nУшбу тадбирда Ўзбекистон мусулмонлари идораси раиси, муфтий Усмонхон Алимов ҳазратлари иштирок этиб, битирувчиларга оқ фотиҳа бердилар, уларнинг келгуси ишларига садоқат билан ёндашишларига ишонч билдирдилар.\nДругие материалы в этой категории: « Кўкалдош билим юртида битирувчи талабаларининг Хатмона тадбири ўтказилди\t«Девонабой» жоме масжидида ҳашар ишлари ўтказилмоқда »


hidoyat.uz – “Мовароуннаҳр” нашриётининг сайти - Зиммамиздаги буюк вазифа\nПайғамбаримиз (алайҳиссалом) "Ҳажжатул вадоъ"да мусулмонларга қарата бундай деб панд-насиҳат қилганлар: "Эй одамлар, хоҳ ўзингизнинг ва хоҳ бир-бирингизнинг қонингизни тўкишингизни Аллоҳ таоло сизларга ҳаром қилди. Шу билан бирга бир-бирингизнинг мол-мулкингизга тажовуз қилишни ҳам Аллоҳ таоло сизларга ҳаром қилди. Ушбу Арафа кунида одам ўлдириш ва бошқалар жонига қасд қилиш қанчалик ҳаром бўлса, мол ва жонингизга тажовуз қилиш ҳам шунчалик ҳаромдир" (Имом Бухорий ривояти).\nПарвардигоримиз бизларни барча ёмонликлардан сақланишга, илоҳий амрларни адо этишга, жамият ва дин манфаати йўлида яхши амалларни қилишга, виждонли, мустаҳкам иродали, жисми соғлом, гўзал хулқли, дини ва жамиятига наф келтирувчи, Ватанини ҳимоя қилувчи, умматга қалқон бўлувчи, Ўзига ибодат қилувчи, зиммасига юклатилган вазифани мукаммал адо қилувчи бўлишга ва фақат покиза нарсаларни истеъмол қилишга даъват этади. Шу боис инсон зиммасига буюк масъулият – Аллоҳ ва Унинг расулига имон келтириш, ер юзини обод этиш, наслини давом эттириш, жамиятга фойда келтириш, зулм ва разолатни бартараф этиш, турли гуноҳлардан сақланиш ва доимо яхшилик қилиш каби улкан омонат юклатилган. Қуръони каримда марҳамат қилинади: “Биз (бу) омонатни (чин бандалик омонатини) осмонларга, ерга ва тоғларга таклиф этдик, улар уни кўтаришдан бош тортдилар ва ундан қўрқдилар. Инсон эса уни ўз зиммасига олди... (Аҳзоб, 72)”.\nБанданинг юрти ва миллатига хиёнат қилиши оғир гуноҳ, зиммасига олган илоҳий омонатдан юз ўгиришдир.\nАллоҳ таоло бундай огоҳлантиради: “Уларда қалблар бор, лекин улар билан “англамайдилар”. Уларда кўзлар бор, лекин улар билан кўрмайдилар. Уларда қулоқлар бор, лекин улар билан эшитмайдилар. Ана ўшалар ҳайвонлар кабидирлар. Балки, улар (янада)адашганроқдирлар. Айнан ўшалар ғофиллардир” (Аъроф, 179).\nМуфассирлар , ушбу оятдаги “англамайдилар”, “кўрмайдилар”, “эшитмайдилар” феъллари мажозий маънода айтилган, дейди. Яъни, ҳақ гапни эшитсалар-да, тафаккур қилмаганлари, ҳидоят ва тўғри йўлни кўрсалар-да, унга юрмаганлари, панд-насиҳатни эшитсалар-да, унга амал қилмаганлар назарда тутилган.\nАллоҳ таоло марҳамат қилади: “...Бирор жонни ўлдирмаган ёки Ерда (бузғунчилик ва қароқчилик каби) фасод ишларини қилмаган инсонни ўлдирган одам худди ҳамма одамларни ўлдирган кабидир. Унга ҳаёт бахш этган (ўлимдан қутқариб қолган) одам эса барча одамларни тирилтирган кабидир. Уларга расулларимиз (илоҳий) ҳужжатларни келтирганлар. Сўнгра уларнинг кўпчилиги ўшандан кейин (ҳам) Ерда исроф қилувчилардир” (Моида, 32).\nУшбу оятдаги “исроф қилувчилардир” хабаридан мурод – мол-дунёни исроф қилиш эмас, балки умрни гуноҳ ва жиноий ишлар билан исроф қилиб ўтказишдир.\nПайғамбаримиз Муҳаммад (солаллоҳу алайҳи ва саллам) халқлар ва миллатлар бирлиги ҳамда осойишталигига таҳдид солувчи фитна-фасод, бузғунчиликлар ҳақида бундай огоҳ этганлар: “Умматимдан қайси бири умматимга қарши чиқса, унинг яхши ва ёмони фарқига бормаса, мўминга зиён етказишдан ўзини тиймаса, берган ваъдасига вафо қилмаса, у менинг умматим эмас!” (Имом Муслим ривояти).\nИмонли, виждони пок, қалбида Ватанга, халқига муҳаббатли киши ҳеч қачон ўзи билиб тургани ҳолда хато ишларга қўл урмайди. Ватан меҳри, дегани шунчаки айтиладиган сўз эмас, балки у – бахт топган остонамиз – оиламиз, бизни элу юртга қўшган урф-одатларимиз, удумларимиз – миллий қадриятларга, биз ўсиб-улгайган тупроқ, ота-онамиз тебратган бешикка бўлган муҳаббатимиз, ҳаяжонли туйғуларимиздир. Фақат буни биз ҳис қила билсаккина, у қалбдан чиқади, самимий бўлади.\nДин душманлари одамларнинг қўлларига қурол бериб, инсониятга зид бўлган қабиҳ режаларини амалга ошириш пайида экан, шу Ватан учун, миллат келажаки, фарзандлар камоли, динимиз ривожи учун ҳам ҳушёр ва огоҳ бўлишимиз лозим. Ичкиликбозлик, гиёҳвандлик ва кашандаликка қарши бутун чоралар билан кураш олиб бориш инсониятнинг энг муҳим ва долзарб вазифаларидан биридир. Бу ишдан мусулмонларимиз ҳам четда турмасликлари, ёшларга бу одатларнинг зарари ва келтиражак кулфатлари ҳақида мунтазам тушунтириш ишлари олиб боришлари, уларни пок турмуш тарзи, гўзал одоб-ахлоққа тинмай тарғиб қилишлари зарур бўлади.\n“Мовароуннаҳр” нашриёти Дин асослари бўлими ходими\n187 марта ўқилган.


Леукейр – medu.uz – Дорилар ҳақида маълумотлар ўзбек тилида\nHome Йўриқномалар Леукейр\nПрепаратнинг савдо номи: Леукейр\nТаъсир этувчи моддалар (ХПН): ўсимликлардан олинадиган восита.\nҲар 5мл сироп қуйидаги экстрактларни сақлайди:\nАшока (Saraca asoca) 50мг;\nКумари (Aloe vera) 50мг;\nНагкесар (Mesua ferrea) 50мг;\nXинг(Ferulafoetida) 50 мг;\nАжваин (Carum copticum) 50 мг;\nЖаифал(Myristicafragrans) 50 мг;\nЛодхра (Symplocos racemosa) 50 мг;\nСатавари (Asparagus racemosus) 50 мг;\nАшваганда(Withania somnifera) 50 мг;\nЖаванти (Leptadenia reticulata) 50 мг;\nТўлдирувчилар етарли миқдорда\nТаърифи: ширин таъмли ва ўзига хос ҳидли тўқ жигарранг рангли сироп.\nФармакотерапевтик гуруҳи: акушерства ва гинекологияда қўлланадиган восита.\nЛеукейр сиропи – ўсимликлардан олинган табиий экстрактларнинг мувозанатланган мажмуаси бўлиб, аёлларда учрайдиган барча қин ажралмаларини даволашда қўлланилади, ҳомиладорлик вақтида ва гинекологик операциялардан кейин қўллаш ҳавфсиздир. Маълумотларга кўра, Леукейр симпатик нерв орқали бевосита бачадон мушагига таъсир қилади. Сийдик жинсий тизимнинг шиллиқ мембранасига нисбатан буриштирувчи ва антисептик самарага эга. Тухумдонлар ва бачадон қобиғига рағбатлантирувчи самара намоён қилади ва бачадон мушагининг тонусини оширувчи ҳусусиятга эга бўлиб, шу билан бутун тизимнинг тонусини оширади ва қон айланишини яхшилайди. Тинчлантирувчи восита сифатида таъсир кўрсатади ва унинг яллиғланишга қарши таъсири ҳам кузатилган, бу аёлларда кузатиладиган қин ажралмаларида ва меноррагияда, ҳамда чаноқ аъзоларидаги яллиғланиш ва гиперемия билан боғлиқ бўлган бошқа касалликларда ёрдам беради. Совутувчи, сийдик ҳайдовчи ва шишга қарши таъсирга эга, сийишни қийинчиликларида ёрдам беради. У тонусни оширувчи ва тинчлантирувчи восита бўлиб, аёлларда кузатиладиган қин ажралмасида ва меноррагиянинг бузилишини назорат қилади.\nАшока (Saraca asoca): бачадоннинг бевосита мушак толаларига таъсир этади ва бачадон қобиғи ва тухумдон тўқимасига нисбатан рағбатлантирувчи самарага эга, бачадон инфекцияларида фойдалидир. Буриштирувчи ҳусусиятга эга бўлиб, аёлларда кузатиладиган қин ажралмалари ва меноррагия касалликларида қўлланади.\nКумари (Aloe vera): бачадон мушаги тонусини оширади ва ҳар қандай ажралмаларнинг экссудациясини олдини олади. Алоэ овуляцияни рағбатланишига ёрдам беради. Тадқиқодлар, алоэ овуляцияни бузилиши оқибатида бепуштлик билан хасталанган аёлларга ёрдам беради деб тахмин қилинади. Овуляция жараёнини бошқариб, ҳайз кўриш циклини нормаллаштиради.\nНагкесар (Mesua ferrea): ўсимлик қон тўхтатувчи ва буриштирувчи ҳусусиятларга эга. Айниқса қон кетишида фойдали. Эстроген ва прогестин Mesua ferrea ўсимлигининг таркибий қисми ҳисобланади, ҳайз кўриш циклининг асосий сабаби бўлган гормонал дисбалансни тўғрилашга ёрдам беради.\nXинг(Ferulafoetida): организмнинг умумий ва репродуктив соғлиғини тутиб туришда яхши ўсимликлардан бири ҳисобланади. Бу ҳусусияти нафақат ҳайз кўриш циклининг бузилишини даволайди, балки қин ажралмаларини ҳам бартараф қилади. Овқат ҳазм бўлишини тутиб туришда ёрдам беради.\nАжваин (Carum copticum): организмнинг умумий тонусини оширувчи ва ел ҳайдовчи ҳусусиятларга эга. Ўисмликнинг оғриқ қолдирувчи самараси ҳайз кўриш цикли вақтида кузатиладиган оғриқни камайтиришга ёрдам беради.\nЖаифал(Myristicafragrans): оғриқли ҳайз кўриш ва қовуқ ва сийдик йўлларини яллиғланишини даволаш учун тавсия этилади.\nЛодхра (Symplocos racemosa): Лодхра экстракти бачадоннинг тонусини оширувчи сифатида ишлатилади. Ўсимлик гинекологик касалликларни назорат қилиш учун тавсия этилади. Лодхра экстрактини қабул қилиш фолликулаларни стимулловчи гормон (ФРГ) ва лютеинловчи гормон (ЛГ) нинг секрециясини оширади. Шунингдек қон кетиши ва жароҳатларни битишида самаралидир.\nСатавари (Asparagus racemosus): тинчлантирувчи ва иштаҳани оширувчи восита сифатида таъсир қилади. Гонорея, қин ажралмалари, умумий ҳолсизлик ва аёлларнинг барча репродуктив муаммоларида ёрдам беради. Аёлларнинг гормонал тизимини мувозанатлаштиради ва таъсирчанликни бартараф қилади.\nАшваганда(Withania somnifera): Ашваганда экстракти умумий тонусни оширувчи, тўқималарнинг битишини яхшиловчи ва ёшартирувчи ўсимлик ҳисобланади. Жинсий ожизлик, умумий ҳолсизликни яхшилайди, мушакларни мустаҳкамлайди ва қон-томирларни яхшилайди. Ҳайз кўриш циклини нормаллашишига ёрдам беради. Тинчлантирувчи восита сифатида иммунитетни тутиб туриш учун ишлатилади.\nЖаванти (Leptadenia reticulata): бу ўсимлик жинсий майлнинг тонусини оширувчи сифатида ишлатилади. Шунингдек абортдан кейин бачадонга қон қуйилишида ёрдам беради.\nБу ўсимликларнинг мажмуаси:\nҳайз кўриш циклини нормаллашишига ёрдам беради;\nортиқча қон кетишини камайтиришга ёрдам беради;\nҳайз кўриш цикли вақтида оғриқни камайтиришга ёрдам беради;\nовуляцияни рағбатлантиради, серпуштликни ошишига ёрдам беради.\nМаҳаллий компонентлардан таркиб топган аюрвердик препарат бўлиб, қадимги аюрвердик тиббиётда, қин ажралмаларида, ҳайз кўриш циклини бузилишида ва аёлларда кузатиладиган бошқа жинсий ожизликларда ёрдам беради деб ҳисоблайдилар.\nПрепарат қуйидаги ўзгаришларда:\nҳайз кўриш циклини номунтазам бўлишида;\nбачадондан дисфункционал қон кетишида;\nиккиламчи аменореяда ишлатилади.\nБир чой қошиқдан кунига 3 марта овқатдан сўнг, сув билан ёки шифокорнинг тавсияси бўйича қабул қилинади.\nТавсиялар: алкоголь, аччиқ ва ярим тайёр маҳсулотлар билан истеъмол қилишдан сақланиш керак.\nАюрвердик восита – ҳеч қандай ножўя самаралари аниқланмаган. Тавсия этилган дозаларда ҳеч қандай салбий таъсирлар кузатилмайди.\nМахсус эҳтиёткорликлар мавжуд эмас.\nАлкоголь, аччиқ ва ярим тайёр маҳсулотлар билан истеъмол қилишдан сақланиш керак.\nЧиқарилиш шакли: 100 мл дан ўлчов чашкачаси бўлган пластик бутилкалар, қўллаш бўйича йўриқномаси билан бирга картон қутида.\nСалқин, қуруқ ва ёруғликдан ҳимояланган жойда, 25оС дан юқори бўлмаган ҳароратда сақлансин.\nЛефлокс инфузия учун эритма28.03.2018Кейингиси


Соҳа бўйича давлат тилида ўқув қўлланма нашр қилинди\n21 октябрь – Ўзбек тили байрами муносабати билан Агентлик томонидан эълон қилинган “Til-tur” рукни остида Жиззах ҳудудий филиалларида маънавий-маърифий ишлар самарадорлигини ошириш ва давлат тили тўғрисидаги қонун ҳужжатларига риоя этилишини таъминлаш бўйича амалга оширилиаётган ишлар мониторинги олиб борилди.\nҲудудий филиалларда маънавий-маърифий ишлар ва давлат тилида иш юритиш бўйича масъуллар белгиланган. Филиалларда идоравий кутубхона, маънавият ва маърифат хонаси ташкил этилган. Алишер Навоий номидаги Миллий кутубхонанинг вилоят ҳудудий бўлими билан ҳамкорликда ҳар ўн беш кунда худудий бўлим томонидан янги келган китоблар билан ходимларни таништириш ишлари олиб борадилар. Ҳудудий филиаллар ходимлари ушбу китоларни зўр қизиқиш билан ўқийдилар.\nЎзбекистон Миллий метролология институти ҳудудий филиали Жиззах политехника институти билан ҳамкорлик ўрнатган. Филиал ходимлари томонидан ушбу олийгоҳ талабалари учун давлат тилида “Стандартлар ва меъёрий ҳужжатларни ишлаб чиқиш технологияси” мавзусида ўқув қўлланма тайёрлаб нашр қилишган алоҳида эътиборга молик. Бу ўқув қўлланма 5310900 – Метрология, стандартлаштириш ва маҳсулот сифати менежменти бакалавр таълим йўналиши талабалари учун мўлжалланган бўлиб, илк бор соҳа бўйича иш ҳужжатларини давлат тилида тайёрлаш технологиялари ҳақида сўз юритилади.


ВАТАНПАРВАР - Ўзбекистон Республикасининг биринчи Президенти Ислом Каримов – буюк давлат арбоби\nЁшларнинг ҳарбий қисмга саёҳати ташкил этилди\nАндижонда парашют спорт тўгараги очилди\nЎзбекистон Республикаси Қуролли Кучлари давлат музейида тадбир ўтказилди\nЭнг сара мерганлар тақдирланди\nҲарбий-ватанпарварлик тадбири олис чегара ҳудудда ташкил этилди\nЎзбекистон Республикасининг биринчи Президенти Ислом Каримов – буюк давлат арбоби\nЎзбекистон мудофаасига кўмаклашувчи “Ватанпарвар” ташкилоти Жиззах вилоят кенгаши томонидан Ўзбекистон Республикаси Президенти Ш.Мирзиёевнинг “Ўзбекистон Республикасининг биринчи Президенти И.А.Каримов таваллудининг 80 йиллигини нишонлаш тўғрисида”ги Қарори ижроси юзасидан Жиззах автомобиль мактабида Ўзбекистон Республикасининг биринчи Президенти Ислом Абдуғаниевич Каримов таваллудининг 80 йиллигига бағишлаб маънавий-маърифий тадбир ўтказилди.\nТадбирда вилоят кенгаши ва автомобиль мактаби таркиби жами 100 нафар ходимлар ва курсантлар ҳамда Жиззах вилоят Марказий кутубхонаси масъул ходими Пўлатова Бахринсо ва шоира Риззаева Махфиратлар қатнашди.\nТадбирни мактаб бошлиғининг ўринбосари Р.Джумабаев олиб борди ва Ўзбекистон Республикаси Давлат мадҳияси ижроси билан тадбир бошланди. Сўнг сўзни “Ватанпарвар” ташкилоти вилоят кенгаши раисининг ўринбосари Ш.Турсунбаевга берди. Раис ўринбосари буюк сиёсатчи ва давлат арбоби И.Каримовнинг босиб ўтган ҳаёти ҳақида маъруза ўқиди. И.Кармовнинг мустақиллик йилларида амалга оширган улкан ишлари, эришган ютуқларини ўз маърузасида аниқ мисоллар билан сўзлаб берди.\nШундан сўнг ҳамкор ташкилот вакилларидан Жиззах вилоят Марказий кутубхона бўлим бошлиғи Бахтинсо Пўлатова И.А.Кармовнинг мустақиллик йилларида ёзган китоблари ҳақида маъруза қилди ва И.А.Кармовнинг ҳаёти ижоди ҳақида кўргазмали кинолавҳалар намойиш этилди. Тадбир якунида кутубхона томонидан олиб келинган Биринчи Президентимиз И.А.Каримов асарлари кўргазма намойиши бўлиб ўтди.\nСўзни шоира Махфират Ризаева Ўзбекистон Республикаси биринчи Президенти Ислом Каримов таваллудининг 80 йиллигига бағишлаб ўзи ёзган шерларидан тадбир иштирокчиларига ўқиб берди. Тадбир жуда мазмунли тарзда ўтди.


Бош сахифа > Қишлоқ хўжалиги\nҲаммамизга яхши маълумки, қишлоқ хўжалиги вилоят иқтисодиётининг етакчи тармоқларидан бири ҳисобланади.\nЎтган 2021 йил давомида қишлоқ хўжалиги соҳасида 12,6 трлн. сўмлиқ қишлоқ хўжалиги маҳсулотлари ишлаб чиқарилиб, иқтисодий ўсиш суръатлари ўтган йилга нисбатан 105,5 фоизни ташкил этиб, барқарор ўсиш таъминланди.\nЖумладан, вилоятимизда деҳқончилик соҳасида 4,3 трлн. сўмлик, шундан, дон етиштириш 237,7 минг тонна, сабзавот 314,3 минг. тонна, мева 109,2 минг тонна, полиз 99,8 минг тонна, узум 85,5 минг тонна, картошка 84,9 минг тонна ва 8 минг тонна дуккакли дон маҳсулотлари етиштирилди.\nЧорвачилик соҳасида 7,7 трлн. сўмлик шундан, гўшт 173,4 минг тонна, сут 508,7 минг тонна, тухум 366,2 млн.дона, жун 4,4 минг тонна ва 300,5 минг дона қоракўл тери маҳсулотлар етиштирилди.\nШунингдек, аҳоли томорқаларидан самарали фойдаланиш бўйича 143,1 минг та аҳоли хонадонларидаги 12,8 минг гектар томорқа майдонларида мавсумий экинлар жумладан, 9,1 минг гектар тўқсонбости, 4,7 минг гектар эртаги, 9,8 минг гектар ўртаги (такрорий) экинлар экилиши таъминланди.\nНатижада, томорқа ер майдонларида, тўқсонбости экинлардан 92,5 минг тонна, баҳорги экинлардан 81,1 минг. тонна, ўртаги (такрорий) экинлардан 156,7 минг тонна, жами аҳоли томорқаларидан 330,3 минг тонна қишлоқ хўжалиги маҳсулотлари етиштирилди.\nБугунги кунда 7,8 минг гектар майдонга август-сентябрь пиёзи, саримсоқпиёз ва тўқсонбости усулида экилган сабзавот экинларидан юқори ҳосил олиниши таъминланади.\nВилоятда 2 319 та (30,5 гектар) аҳоли хонадонларида ихчам енгил конструкцияли иссиқхоналар қуриб битказилди ва жами ихчам иссиқхоналар сони 9 053 тага етказилди.\n“Бир маҳалла бир маҳсулот” тамойили бўйича 149 та маҳаллалар ихтисослаштирилади (60%) ҳамда икки ва уч марта ҳосил олиш йўлга қўйилади.\nБундан ташқари,ўтган 2021 йилда 20,8минг ишсиз фуқароларга 7минггектар (асосий майдондан 1,6 минг гектар, такрорий майдондан 5,4 минг гектар) ер майдонлари ажратилиб берилди. Ушбу майдонлардан жами 311,4минг тонна қишлоқ хўжалиги маҳсулотлари олинди. (Жумладан, 124,6минг тонна сабзавот, 15,6минг тонна полиз, 1,2минг тонна картошка, 5минг тонна дуккакли ва 165минг тона бошқа экинлар етиштирилди).\nНатижада, ишсиз фуқаролар ва ёшларимиз 235млрд. сўм даромадга эга бўлди (ўртача битта оиланинг даромади 10-11,2млн. сўм).\nВилоятда сув ресурсларидан самарали фойдаланиш мақсадида жорий йилда 17,1 минг гектар майдонда сув тежовчи технологиялар жорий этилди. Шундан: 10,8 минг гектар (7,7 минг гектар пахта, 2,8 минг гектар боғ, ток ва бошқалар) майдонларида томчилатиб суғориш, 0,8 минг гектар майдонда ёмғирлатиб суғориш, 5,5 минг гектар майдонда лазер текислаш ишлари амалга оширилган бўлса, 2,5минг гектар экин майдонларидаэгилувчан қувурлар ва плёнка орқали суғориш технологияси жорий қилинди.\nАдир ерларни ўзлаштириш бўйича вилоятда 20 минг гектар оборотдан чиққан ва адир ерлар ўзлаштирилади. Ўзлаштириладиган ер майдонларига озиқ-овқат экинлари экилиши чоралари кўрилади.\nВилоятда бўйича 3 та элита уруғчилик хўжаликлари ташкил этилган бўлиб, уларга 292 гектар ер майдони ажратиб берилиб, юқори авлодли ва сифатли пахта,ғалла, сабазвот, полиз ва бошқа қишлоқ хўжалиги экинлари уруғликлари фермер, қишлоқ хўжалиги корҳоналари, дехқон хўжаликлари ҳамда аҳоли ҳонадонларига етказиб берилмоқда.\nЯнги боғ ва токзорлар барпо қилиш бўйича 2021 йилда вилоятда 3,7 минг гектар майдонда токзор ва 2,1 минг гектар майдонга интенсив боғ барпо қилинди.\nЕтиштирилган мева-сабзавот маҳсулотларини қайта ишлаш бўйича1,2 минг тонна қувватга эга бўлган 1 та лойиҳалар ишга туширилиб, мавжуд қайта ишлаш қувватлари 19,3 минг тонна (14,7 фоиз) га етказилди.\nМева-сабзавот маҳсулотларини сақлаш қувватлари бўйича 4,6 минг тонна қувватга эга бўлган 6 та лойиҳалар ишга туширилиб, мавжуд музлатгичли омборхоналар сиғимлар қувватлари 33,1 минг тоннага ҳамда омборхоналар қувватлари 6,7 минг тонна сиғимга етказилди.\nШунингдек, вилоятда жами 17 та кластерлар фаолияти йўлга қўйилиб, уларга 73,9 минг гектармайдон бириктириб берилди.\nЖумладан,2 та пахта-тўқимачилик кластер корхоналари 32,6 минг гектар (100%), 8 та ғаллачилик кластерлари 38 минг гектар (100%), 7 та мева-сабзавотчилик кластерлари 3,3 минг гектар (28%),\nМева-сабзавотчиликда амалга оширилаётган ислоҳотлар ҳам ўз натижасини бермоқда. Ўтган йили 17,5 млн. АҚШ доллари қийматидаги 22,7 минг тонна мева-сабзавот маҳсулотлари дунёнинг 15 та давлатларга экспорт қилинди.\n2021 йилда вилоятдаги 854 та фермер хўжаликларининг даромадлари 1,4 трлн.сўм, фойда 0,3 трлн. сўмни ташкил этиб, рентабеллик 22,1 фоизга етказилди. Муҳими 119,3 минг тонна ғалла деҳқон ва фермерлар ихтиёрида қолди.\nҚимматбаҳо хом-ашё бўлган ипак етиштиришда пилладан йилига тўрт марта ҳосил олиш эвазига 957,3 тонна (100,5%) пилла етиштирилиб, 4,3 млн. АҚШ долларига тенг ипак ва ипак маҳсулотлари хорижий давлатларга экспорт қилинди.\nСоҳада қиймати 857 млрд. сўмлик 532 та лойиҳалар амалга оширилди.\nЖумладан,қормолчиликда 139,4 млрд. сўмлик 37 та лойиҳалар ишга туширилиб 4,2 минг бош наслли қорамоллар олиб келинди.\nҚўйчиликда 40,1 млрд. сўмлик 36 та лойиҳа амалга оширилиб, 20 минг бош наслли қўйлар олиб келинди.\nПаррандачиликда55,1 млрд. сўмлик 19 та лойиҳа амалга оширилиб, 872минг бош паррандалар олиб келинди.\nБалиқчиликда 23,8 млрд. сўмлик 17 та лойиҳада 38 гектар майдонга сунъий сув хавзалар ва 4 гектар интенсив балиқ ҳавзалари ташкил этилди.\nАсаларичиликда 3,2 млрд. сўмлик 6 та лойиҳа амалга оширилиб, 1,1 минг асалари оилалари ташкил этилди.\nШунингдек, сут ва гўшт ишлаб чиқаришга ихтисослашган 11 та йирик чорвачилик комплекслари ишга туширилди.


Қирғизистон Президенти Туркияга расмий ташриф билан боради\n9-11 июнь кунлари Қирғизистон президенти Садир Жапаров расмий ташриф билан Туркияда бўлади.\nДавлат раҳбарининг расмий веб-сайтида хабар қилинганидек, сафар давомида у Туркия президенти Ражаб Тойиб Эрдўғон билан икки томонлама музокаралар олиб боради. Икки мамлакат раҳбарлари икки томонлама ва кўп томонлама ҳамкорликни, шунингдек, Туркий тилли давлатлар ҳамкорлик кенгаши (ТТДҲК) доирасидаги ўзаро алоқаларнинг долзарб масалаларини муҳокама қилиши кутилмоқда.\nБундан ташқари, Садир Жапаров Қирғизистон ва Туркия ўртасидаги бизнес-форумда қатнашади, шунингдек Қирғизистон Республикаси фуқаролари, талабалар ва Туркия пойтахти Анқара шаҳрида ишлайдиган диаспоралар, жамоат бирлашмалари ва ташкилотлар вакиллари билан учрашади.\nҚирғизистон Президентининг Туркияга ташрифи Бишкекда “Сапат” халқаро таълим муассасаси президенти Орхан Инанда йўқолган пайтга тўғри келди. У 1 июнга ўтар кечаси ғойиб бўлди. Полиция Қирғизистон Республикаси Жиноят кодексининг 170-моддаси («Одам ўғирлаш») билан иш қўзғатди ва интенсив қидирув ўтказаётганлигини эълон қилди.\nАйни пайтда фуқаролар Туркиянинг Қирғизистондаги элчихонаси биноси, Оқ уй ва Ҳукумат уйи олдида митинглар ўтказиб, Орхан Инандани топишни талаб қилдилар. Намойишчилар унинг ўғирланиши ортида Туркия махсус хизматлари турган бўлиши мумкин деб ҳисобламоқда. Бир кун олдин, 6 июнь куни ғойиб бўлганнинг рафиқаси Рейхан Инанда унга ижтимоий тармоқлар орқали «эри Туркиянинг Қирғизистондаги элчихонаси биносида мажбуран ҳибсга олинаётгани» ҳақида хабар келганини айтди.\nКейинчалик, парламентнинг халқаро ишлар, мудофаа ва хавфсизлик қўмитаси йиғилишида 2019 йилда Қирғизистон Орхан Инандани Туркияга топширишдан бош тортгани маълум бўлди.


Пешоб тутолмаслик давоси — Dilkashradio.com\nXурматли опа-сингиллар, тенгдошлар. Xаётимизда турли хил муаммоларга дуч келамиз. Шундай муаммолардан бири болаларимиздан бирининг тунда тагини хўл қилиб қўйиши бўлиши мумкин. Баъзи оналар ўсмир бўлиб қолган қизларининг тунда тагларини хўл қилиб қўйишларидан азобланадилар. Қуйида эса биз сизларга бу муаммога қандай муносабатда бўлишни ва унинг давосини келтириб ўтамиз. Диққат билан тингланг.\nСерёғин хаво, намгарчиликлар ва қиш фасли кириши биланоқ, қовуқ мушаклари заифлашади. Буйрак xамда аёллар жинсий аъзолар тизими касалликка чалинган аёлларда, улар исташса исташмаса пешобни қўйиб юбориш дарди келиб чиқади. Аёлларда бачадон шамоллашининг пешоб қопи яллиғланишига чатишиб кетган турида Ушбу синдром яққол кўзга ташланади. Аёлларда фавқулотта кўп учрайдиган бу касаллик қуйидаги сабабларга кўра юзага келиб, кучаяди.\nСерфарзандлик, шамоллаганда чала даволаниш оқибатида бачадон мушакларининг бўшашиб, шалвираб, осилиб кетиши. Худди шу холл сийдик қопга салбий таъсир этади. ШУни билингки, эркаклардан фарқли ўлароқ аёлларнинг жинсий аъзолари, буйрак, пешоб қопи, пешоб чиқарув тизими тез касалликка чалинувчан хисобланади.\nБунинг белгилари қандай бўлади деган савол туғилгандир. Бу хасталикнинг белгилари қуйидагича:\nXаяжонланиб қаттиқ кулганда, пешобни бехос қўйиб юбориш. Кўпинча бақириб йиғлаганд, қаттиқ қўрққанда xам шу холл кузатилади.\nСалқинда эт увишганида тез-тез ёзилиш ёхуд пешобни тутолмасдан тўғридан-тўғри қўйиб юбориш.\nПешоб қилганидан сўнг қониқмаслик, пешоб халтаси бўш тургани холда, қайта ёзилиш истаги.\nПешобнинг бемор истагига бўйсунмасдан оз-оздан ёки томчилаб оқиб туриши.\nГох-гохида уйқуда босинқираб пешоб қўйиб юбориш.\nАсабийлашганда ёки хадиксираганда жамоат жойларида пешоб қилиб юбориш.\nБу холлар xар бир аёл кишига катта ноқулайлик ва муаммо туғдиради. Бундай беморлар кўпчилик бор жойдан қочишга харакат қилишади. Доимо ўзларини ноқулай хис қилишади. Аммо бу хасталикнинг давоси бор. Агар сухбатимизнинг давомини тингласангиз, бу хақида билиб оласиз. Бу хасталикнинг давоси:\nБеморни даволаш аёлларда гинеколог билан маслахатлашган холда амалга оширилади. Чунки бачадон фаолиятини тўла тикламай туриб, Ушбу касалликни тузатиш қийин кечади.\nПрозерин, пантакрин, алое, В гурух дармондорилари шифокор назорати остида тери ва мушак ораларига юборилади.\nСенсиблацияловчи 10% ли хлорли калций ва глюконат калций эритмалари қатъий врач назорати остида вена ичига 10 мл дан10 кун давомида юборилади.\nНитроксалин таблеткалари пешиб қопи яллиғланишларида жудаям асқотади.\nБу хасталикни бошидан кечираётган беморлар ахволини яхшилаш учун уй шароитида табиий муолажалар қилиш хам мумкин. Бунинг учун беморга кунига 6 махал бир ошқошиқдан сабзи шарбати ичказиб туринг. Меъёрини ошириш тавсия этилмайди. Даво муддати ўн кун.\nТурп суви сут билан тенг миқдорда аралаштирилиб ичилади. Яхшиси, бир пиёла турп сувига ўшанча миқдорда сут аралаштириб, кунига 4-6 махалгача беморга ичказиб боринг. ДАво муддати 10 кун.\n100 гр тоза асалга 1 ошқошиқ седона, 2 чойқошиқ зира донларини обдон аралаштириб, малхам тайёрланг. Бу малхам кунига бир ошқошиқдан 4-6 махалгача ичиб борилади. Уни су вёки чойга аралаштириб ичиш хам мумкин. Бу муолажаларни қўллашдан олдин врач билан маслахатлашиб олинг. Қадрли аёллар бугунги сухбатимиз сизларга фойдали бўлди деган умиддамиз. Бизнинг истагимиз сизларнинг соғ ОМОН бўлишингиздир.


Лукашенко Путинни табриклади\n12.06.2018 17:03 0 1360\nБеларус президенти Александр Лукашенко Россия куни муносабати билан Владимир Путинга табрик йўллади. Бу ҳақда «Gazeta.ru» хабар бермоқда.\nЛукашенко, шунингдек, ўзи ва халқи номидан россияликларни ҳам қутлаган.\n«Россияликлар ўзининг узоқ ўтмиши, бой маънавий ҳамда маданий мероси билан ҳар қанча фахрланса арзийди. Бизга биродар мамлакат бошидан жуда кўп синовларни ўтказди. Бугун Россия барча соҳаларда юксак тараққий этган давлатга айланди», – дейилади табрикда.\nЛукашенконинг сўзларига кўра Россиянинг янги ҳукумати аҳолини ҳар жиҳатдан қўллаб-қувватлайди.\nАввалроқ Шимолий Корея раҳбари Ким Чен Ин ҳам Путинга Россия куни муносабати билан табрик йўллаган эди.\nПутин табрик Александр Лукашенко\nСиёсат 26/03, 11:53\nШавкат Мирзиёев Россия Президенти ва халқига ҳамдардлик билдирди\nЖамият 21/03, 08:25\nЛола Каримова-Тиллаева Наврўз байрами муносабати билан табрик йўллади


ЎзА - Александр Лукашенко, Беларусь Республикаси Президенти: “Шавкат Мирзиëев жуда тажрибали¸ истеъдодли¸ ақлли ва узоқни кўра оладиган раҳбардир”\n06.03.2018 10:15 Чоп этиш версияси\nБу ҳақда “Белта” ахборот агентлиги хабар тарқатди.\n“Биз Ўзбекистонга нисбатан, ҳақиқатан ҳам, тўғри ва самимий бўлишимиз керак, чунки у ерда Беларусни жуда ҳурмат қилишади. Доим ҳамкорликка тайёрмиз. Ўзбекистон биз учун устувор давлатдир”, дея алоҳида таъкидлаган Александр Лукашенко.\nБеларусь етакчиси икки мамлакат ўртасидаги муносабатлар Шавкат Мирзиëев Президентликка сайланганидан кейин фаол ривожланиб бораётганини қайд этди. Шу билан бирга, “Шавкат Мирзиëев жуда тажрибали¸ истеъдодли¸ ақлли ва узоқни кўра оладиган раҳбардир” дея айтиб ўтган.\nЎз навбатида, Александр Лукашенко Шавкат Мирзиёев билан бир неча бор учрашганини билдириб, “У ўз мамлакатига қанчалик эзгуликлар истаётганини кўриб турибман. Шавкат Мирзиёев Беларусни яхши шерик деб билганлиги биз учун ҳам яхшилик белгисидир. Биз қисқа вақт ичида жуда кўп ишларни амалга оширдик. Шу боис менинг яқин истиқболда Ўзбекистонга қиладиган сафарим давомида муайян вақт ичида бажарилган ишлар сарҳисоби ва муносабатларимиздаги янги босқич хусусида фикр алмашамиз”, дея қайд этган.\nЎзбекистонда Беларусда ишлаб чиқарилаëтган техникаларга эҳтиëж юқорилигини инобатга олиб, Лукашенко янги тайинланган элчига мамлакатларимиз ўртасидаги савдо-иқтисодий ҳамкорликни ривожлантириш вазифасини юклаган.\nМаълумки, жорий йилда Ўзбекистон ва Беларусь ўртасида дипломатик муносабатлар ўрнатилганига 25 йил тўлди. Шу муносабат билан январь ойида Ўзбекистон ва Беларусь Президентлари бир-бирларини қутлаб, мактуб йўллагандилар.


Ислом Каримов ёдгорлиги намуналари кўргазмада намойиш этилади\n16:27 13 Июл 2020\n12:24 16.12.2016 Ҳавола олиш\nИслом Каримов таваллуд топган кун муносабати билан ўтказилаётган тадбирлар (25)\nТанлов якунига кўра Ўзбекистон бадиий академияси кўргазмалар залида барча таклиф этилган ёдгорлик намуналари кўргазмаси ўтказилади\nТОШКЕНТ, 16 дек — Sputnik. Ўзбекистоннинг биринчи Президенти Ислом Каримовга аталган ёдгорлик ўрнатиш бўйича Халқаро ижодий танлов бошланди. Ижодий ишлар 2017 йилнинг 31 мартига қадар қабул қилинади, деб хабар беради "Новости Узбекистана".\nТашкилотчиларнинг маълум қилишларича, танлов якунига кўра Ўзбекистон бадиий академияси кўргазмалар залида барча таклиф этилган ёдгорлик намуналари кўргазмаси ўтказилади. Унинг муддати 2017 йил 10 апрелигача этиб белгиланган.\nИслом Каримов ҳайкалини яратиш бўйича халқаро ижодий танлов эълон қилинди\nИштирокчилар ўз ишларини аноним равишда, олти хонали рақамли код билан белгилаган ҳолда жўнатишлари лозим. Танлов қатнашчилари ҳакамлар ҳайъатига ёдгорликнинг бўйи 70 сантиметрдан баланд бўлмаган скульптура моделини, 1:50 ўлчамдаги макети, планшет ҳамда лойиҳа материаллари жамланган альбомни тақдим этишлари керак бўлади.\nТанлов Низомига кўра, иштирокчиларнинг аксарият қисми аноним ҳолда қолади. Фақатгина танлов лойиҳасида мукофотга сазовор бўлган муаллифларнинг исм-шарифлари эълон қилинади. Биринчи ўрин учун мукофот 25 минг, иккинчи ўринга 20 минг, учинчи ўринга 15 минг долларни ташкил этади. Бундан ташқари, ҳар бири 5 минг доллардан бўлган учта рағбатлантирувчи мукофот тақдим этилади.\nҲакамлар ҳайъати аъзолари Ўзбекистон Республикаси Вазирлар Маҳкамаси билан келишилади ва тасдиқланади.\nЎзбекистоннинг барча йирик корхоналарида энергоаудит ўтказилади\nИқтисодиётнинг энергия самарадорлигини ошириш мақсадида, Ўзбекистонинг йирик корхоналарида энергия аудити ўтказилади.\n14:28 Сув хўжалигини ривожлантиришнинг 10 йилга мўлжалланган концепцияси тасдиқланди


Бомдод намозининг суннати ва фарзи ўртасида гаплашиш жоизми? – Alhidoya.uz\n— Субҳ кирганда бомдод намозини суннатини ўқилса кейин фарзгача ҳеч қандай гап гапириш мумкин эмасми? Бошқаларни намозга уйғотса бўладими? илтимис кенгроқ тушунча берсангиз.\n— Бомдоднинг суннатидан кейин зарурат туғилса, гапириш, ўзгаларни намозга уйғотиш жоиз. Оиша онамиз розияллоҳу анҳодан ривоят қилинади: “Набий соллаллоҳу алайҳи васаллам бомдоднинг суннатини ўқиганларидан сўнг уйғоқ бўлсам, мен билан гаплашар, уйғоқ бўлмасам, токи намозга чақирилгунча ёнбошлаб ётар эдилар” (Имом Бухорий ривояти).\nМазкур ҳадиснинг шарҳида Аллома Али Қори раҳимаҳуллоҳ шундай дейдилар: “Ибнул Малак: “Бу ҳадисда бомдоднинг суннати ва фарзи ўртасида гаплашиш жоиз эканига далил бор. Чунки аҳли аёли билан гаплашиш суннатдир”, деганлар. Яъни, ким: “Суннат ва фарз намозлари ўртасида гаплашиш намоз ёки унинг савобини ботил қилади”, деса, унинг сўзи ботилдир. Тўғри, шак-шубҳасиз Пайғамбаримиз алайҳиссаломнинг сўзлари охират сўзларидандир. Энди дунё гаплари, шубҳасиз доимо хилофул авло бўлади, хусусан икки намоз ўртасида…” (“Мирқотул мафотиҳ” китоби).\nДемак, суннат ва фарз намозлари ўртасида охиратга тегишли мавзуларда гаплашиш ёки кимнидир намозга чақириш, ўйғотишнинг гуноҳи йўқ. Лекин гуноҳ бўлмайдиган дунё гапларини гаплашишдан сақланиш афзалдир. Гуноҳ бўладиган нарсалар ҳақида гаплашиши эса қачон бўлса ҳам жоиз эмас. Валлоҳу аълам.\nКалит сўзлар: намозсавол-жавобсуннатфарз\nЖаннат эшигининг кириш жойида қандай сўзлар ёзилган?


1% крем алюмин тубаларда 15 г дан. Ҳар бир туба препаратни тиббиётда қўллаш бўйича йўриқномаси билан бирга картон қутида\n100 г кремда фаол модда: Тербинафин гидрохлориди – 1,0 г. ёрдамчи моддалар – натрий бензоати, пропиленгликоль, полиэтиленоксид 1500, полиэтиленоксид 400, дистилланган моноглицеридлар, эмульгатор №1, зайтун мойи, дибунол, карбамид, тозаланган сув – 100 г гача.\nДерматофитлар чақирган терининг замбуруғли инфекциялари – Trichophyton (масалан, T.rubrum, T.mentagrophytes, T.verrucosum, T.violaceum), Microsporum canis ва Epidermophyton floccosum каби. Candida уруғи (масалан, Candida albicans) ачитқисимон замбуруғлар чақирган тери инфекциялари. Pityrosporum orbiculare (Malassezia furfur номи остида ҳам маълум бўлган) чақирган турли рангли темиратки (Pityriasis versicolor).\nПрепарат суткада бир ёки икки марта терига қўйилади. Кремни қўйиш олдидан шикастланган жойни тозалаш ва қуритиш керак. Крем юпқа қават қилиб терининг шикастланган ва туташ жойларига қўйилади ва енгил ишқаланади. Бичилиш билан бирга кечувчи инфекцияларда (сут безларининг ости, бармоқлар ораси, думбалар ораси, чов соҳаси), крем қўйилган жойларни дока билан ёпиш мумкин, айниқса кечасига. Даволашнинг ўртача давомийлиги: Тана, болдирларнинг дерматомикози: кунига 1 марта 1 ҳафта. Оёқ панжаларининг дерматомикози: кунига 1 марта 1 ҳафта. Тери кандидози: кунига 1-2 марта 1-2 ҳафта. Турли рангли темиратки: кунига 1 ёки 2 марта 2 ҳафта.\nКам ҳолларда крем қўйилган жойда қизариш, қичишиш ёки ачишиш ҳисси аниқланган, бироқ, бу кўринишлар камдан-кам даволашни тўхтатишга олиб келган. Юқорида келтирилган белгиларни аллергик реакциялардан масалан, эшакемидан фарқлаш керак, улар камдан-кам пайдо бўлади, бироқ улар пайдо бўлганида даволашни тўхтатиш керак.\nПрепарат компонентларига бўлган юқори сезувчанлик, 12 ёшгача болалар (клиник тажрибаларнинг етарли эмаслиги).\nКрем фақат сиртга ишлатишга мўлжалланган. Препаратни кўзга тушишидан сақланиш керак. Клиник кўринишлари яққоллигининг камайиши одатда даволашни биринчи кунларида аниқланади. Даволаниш мунтазам бўлмаган ёки у муддатидан олдин тугатилган ҳолда, инфекцияни қайталаниши хавфи бор. Агарда икки ҳафта даволангандан кейин яхшиланиш белгилари аниқланса, ташхисни верификациясини ўтказиш керак. Эҳтиёткорлик билан Жигар ва/ёки буйрак етишмовчилиги, алкоголизм, қон касалликлари, ўсмалар, модда алмашинувини касалликлари, қўл ва оёқ томирларининг патологияси, лактация даври. Ҳомиладорлик ва лактацияда қўлланилиши. Экспериментал текширишларда тербинафиннинг тератоген хусусиятлари аниқланган эмас.Фунготербин крем препаратини қўллаш ҳозирги вақтга қадар ривожланишни қандай бўлмасин нуқсонлари ҳақида хабар берилмаган. Тербинафин кўкрак сути билан чиқарилади. Бироқ, эмизувчи она Фунготербин® крем препаратини қўллаган ҳолида, тери орқали фаол модданинг кўп бўлмаган миқдори сўрилади, шунинг учун чақалоққа нохуш таъсирини эҳтимоли кам.\nБолалар олаолмайдиган жойда, 15 С дан 20 С гача ҳароратда


04 август 2020, Тошкент вақти: 19:26\n“Исломий давлат” экстремистик гуруҳи қўлида ҳалок бўлганлар сони нисбатан оз. Мэриленд университети ходимлари ҳисоб-китобига кўра, 2002-2013 йилларда “Исломий давлат”га содиқ жангарилар гуруҳлари томонидан 33 мингдан ошиқ одам ўлдирилган. Қиёслаш учун: 2011-2016 йилларда Суриядаги қуролли тўқнашувларда бир миллионга яқин одам ўлган. Уларнинг жуда озчилиги “Исломий давлат” жангарилари томонидан ўлдирилган.\nЭбола ўтган йилда одамлар эсидан чиқди. Келгуси йилда оммавий ахборот воситалари “Исломий давлат” ҳақида бошқа хабар бермаслигини кутиш мумкин. Гуруҳ тузган “давлат” бугунга келиб барбод бўлиш арафасида турибди. Йил бошидан буён экстремистлар ўзлари ишғол қилган ҳудуднинг катта қисмини қўлдан бой беришди. Гуруҳ ўз бошқарувида қолган ҳудудни 2017 йил охирига бориб бутунлай йўқотишини ишонч билан айтиш мумкин.\nАммо бу гуруҳ бутунлай йўқ бўлиб кетади, дегани эмас. Мутахассислар Сурия ва Ироқда “Исломий давлат” бошқарувидаги ҳудудларни озод этиш гуруҳ батамом тугатилганини англатмайди, деган фикрда. Бунинг сабабини ўтмишга боқиб англаб олиш мумкин. “Исломий давлат” бундан аввал ҳам ҳарбий жиҳатдан мағлуб бўлган. Ўшанда унинг номи бошқача эди. Аммо гуруҳ орадан вақт ўтиб, яна ўзини кўрсатди.\nМайклс Вайс ҳамда Ҳасан Ҳасан ўзларининг “ИШИД: Террор армияси ичида” китобида “Исломий давлат” экстремистик гуруҳининг илдизлари Абу Мусаб ал-Зарқавийга бориб тақалиши ҳақида ёзадилар. Иорданияда туғилган Зарқавий “Ал-Қоида” етакчиси Бин Ладин билан ҳамкорлик қилган. Аммо иккиси ўртасида тафовут бўлган.\nҲар икки гуруҳ жиҳодчилик мафкурасига амал қилиб келади. Бин Ладин хорижий душманлар, “мустамлакачилар” ҳамда мусулмон бўлмаганлар билан курашишга кўпроқ эътибор қаратган. Зарқавий ва унинг гуруҳи эса, халифат тузиш, мафкуравий покликка эришишни ўз олдига мақсад қилиб қўйган. Шунинг учун “Исломий давлат” экстремистик гуруҳи мусулмон бўлмаганлар ёки “нопок” мусулмонларни ўлдириб келади. Бу мақсадга эришиш учун гуруҳ аъзолари асосан терроризмдан фойдаланиб келади.\nСурияда бошланган уруш, Башар Ассаднинг шиа ҳукумати томонидан суннийларнинг нишрнга олинаётгани Зарқавий ғояларини кучайтириб, унинг тарафдорларини рағбатлантирди. Минтақадаги мураккаб вазият “Исломий давлат” экстремистик гуруҳи учун қўл келди. Гуруҳ ўз олдида гавдаланган имкониятдан қандай фойдаланиб келаётгани ҳаммамизга маълум.\n“Исломий давлат” яратган "халифат" барбод бўлганидан кейин гуруҳ яна куч тўплашини, яна зарба беришини кутиш мумкин. Аммо бунданда муҳимроғи, “Ал-Қоида” соладиган таҳдид йўқ бўлмайди. “Ал-Қоида” мафкураси ўз кучини йўқотгани йўқ. Мутахассисларнинг фикрича, “Исломий давлат”га қиёслаганда нисбатан мўътадил бўлган “Ал-Қоида” идеологияси ҳозирги кунда ҳам кенг тарқалмоқда. “Ал-Қоида” ўзига хайрихоҳ бўлган одамларни чўчитиб юбормаслик учун “Исломий давлат” қўлланган ваҳший методлардан фойдаланмай келяпти. Шу сабаб “Ал-Қоида” соладиган таҳдид ҳақида унутмаслик керак.\n(Мақоланинг қисқартирилган версияси билан танишдингиз)


2 йил аввал 7654 Абдулазиз Усмон\nУ зот соллаллоҳу алайҳи васаллам овқатни еб бўлгач, муаззин Хуфтон намозига азон айтгунга қадар уйда ўтирардилар.\nХуфтон намозини кечиктириб ўқишни яхши кўрардилар. Шунинг учун саҳобаларни хуфтон намозига шошилтирмасдилар. Агар улар масжидда йиғилган бўлса, чиқиб ўқирдилар. Агар ҳали йиғилмаган бўлса, кечиктириб ўқирдилар. Умматларига машаққат бўлмаслиги учун хуфтон намозини кечиктириб ўқишга амр қилмаганлар.\nХуфтон намозида ҳам худди асрдагидек ўртача сураларни қироат қилардилар. Саҳобаларни чарчаганлигини инобатга олиб узун сураларни ўқимасдилар. Анас розияллоҳу анҳу: «Расулуллоҳ соллаллоҳу алайҳи васалламчалик енгил ва мукаммал намоз ўқиб берган имомнинг ортида намоз ўқимаганман», – дегандилар.\nГоҳида намозга киришгач, ёш болачаларнинг йиғисини эшитиб, қироатни қисқа қилиб, намозни тугатиб қўяр ва:\n«Мен намозни узун ўқимоқчи бўлиб тураман-да, кейин гўдак йиғисини эшитиб, онасига машаққат туғдириб қўйгим келмай, намозимни енгил қиламан», – дер эдилар.\nБир куни хуфтонни туннинг ярмида ўқидилар. Намозни ўқиб бўлгач саҳобаларга:\n«أَلاَ إِنَّ النَّاسَ قَدْ صَلَّوْا ثُمَّ رَقَدُوا ، وَإِنَّكُمْ لَمْ تَزَالُوا فِى صَلاَةٍ مَا انْتَظَرْتُمُ الصَّلاَةَ».\n«Огоҳ бўлинглар, одамлар намозларини ўқиб, кейин ухлаб ҳам бўлишди. Сизлар эса модомики намозни кутар экансиз, намоздадирсиз», – дедилар.\nЯна бир куни баъзи юмушлари билан машғул бўлиб намозни то тун ярмигача кечиктирдилар. Кейин чиқиб, саҳобаларга намоз ўқиб бердилар. Намозларини тугатгач, ҳозир бўлганларга қарата: «Бироз шошилманглар! Шунга севинингларки, Аллоҳнинг сизга берган неъматларидан бири шуки, ушбу соатда одамлар ичида сиздан бошқа намоз ўқиётган биронта киши йўқдир!» – дедилар».\nБу гапни эшитган саҳобалар хурсанд ҳолда уйга қайтишди.\nХуфтондан кейин саҳобаларга маъруза қилишлари нодир ҳолат эди. Одамлар кун давомида ишлаб чарчаганларини инобатга олиб камда-кам ҳолларда маъруза қилишлари мумкин эди. Одатда маъруза қилмас эдилар. Гоҳида жуда муҳим гап бўлса, уни айтиб қўярдилар. Лекин бу ҳам жуда қисқа вақтни ўз ичига оладиган гап бўларди.\nНамоздан салом бергач, аёллар кетиши учун ўринларида ўтирардилар. Аёллар масжиддан чиқиб кетганига ишонч ҳосил қилгач, турардилар. Буни кўрган саҳобалар ҳам туришарди.\nГарчи аёллар масжидга келган бўлсада, уларни ўз уйларида намоз ўқишга тарғиб қилар ва:\n« صَلاَةُ الْمَرْأَةِ فِى بَيْتِهَا أَفْضَلُ مِنْ صَلاَتِهَا فِى حُجْرَتِهَا وَصَلاَتُهَا فِى مَخْدَعِهَا أَفْضَلُ مِنْ صَلاَتِهَا فِى بَيْتِهَا »\n«Аёл кишининг уйининг ичида ўқиган намози уйининг айвонида ўқиган намозидан афзалроқдир. Ўзига махсус тўсиб қўйилган макон ичида ўқиган намози эса уйининг ичида ўқиган намозидан афзалроқдир», – дер эдилар.\nНамоздан кейин қилинадиган зикр ва тасбеҳлардан сўнг ҳужраларига кириб кетардилар.\n «Сунан Доримий», «Муснад Аҳмад», «Муснад Таёлисий» ва «Саҳиҳ Муслим» китобларига қаралсин.\n «Мусаннаф Абу Шайба», «Муснад Аҳмад» ва «Саҳиҳ Бухорий» китобларига қаралсин.\n «Саҳиҳ Бухорий», «Муснад Аҳмад» ва «Саҳиҳ Муслим» китобларига қаралсин.\n «Муснад Таёлисий», «Саҳиҳ Бухорий», «Сунан Абу Довуд» ва «Муснад Абу Яъло» китобларига қаралсин.


Архивы яшаган | KITAB.UZ\nМай-июнь ойларида Қозоғистон—Ўзбекистон чегарасида қолиб кетган ўзбекистонликлар ҳақида хабар берилган эди. Улар чегара пунктида Ўзбекистон фуқароларини ўтказиш бўйича йўлак яратишни талаб қилишаётганди. Уларнинг бир қисми ўша вақтда махсус автобусларда олиб келинганди. Ўзбекистон Президентининг топшириғи билан Республика махсус комиссияси, ДХХ Чегара қўшинлари ва Ўзбекистоннинг Қозоғистондаги дипломатик ваколатхоналарининг биргаликдаги саъй-ҳаракатлари натижасида 8Батафсил ўқинг\nАна холос! 99 йил яшаган аёлнинг ички органлари тескари жойлашган экан\nРоуз Мари Бентли ҳаётининг кўп қисмини АҚШдаги Орегон штатининг шимоли-ғарбий қишлоқларидаги уйида ва турмуш ўртоғи билан бирга очган озуқа дўконида ўтказган. У маҳаллий хорда қўшиқ куйлар, мактабда дарс берар ва боғдорчиликка қизиқарди. 2017 йилда Бетлининг ўлимидан сўнг қариндошлари деярли ажойиб сирдан воқиф бўлди. Америкалик бу кекса аёл ўзининг тана аъзоларини Орегон соғлиқни сақлаш ваБатафсил ўқинг


Ҳар йилнинг охирида барча гуллар бир жойга тўпланиб, бир-бирларига ўзларининг энг яхши ишлари ҳақида гапириб берар эдилар.\nҚайси гул энг яхши, олийжаноб ишни қилган бўлса, ўша мукофотланар эди.\nБу сафар ҳам барча гуллар жуда катта ва соя салқин боғда тўпландилар. Бу сафар раис Хризантемахоним бўлди. Барча гуллар аллақачон келиб бўлганига қарамасдан, дастаргул, наргис, лолақизғалдоқ негадир кўринмас эдилар.\n– Уларсиз бошлашга тўғри келади – деди Хризантемахоним.\nШундай қилиб баҳс-мунозара бошланди ва ҳар бир гул ўзи ҳақида сўзлай бошлади.\nБиринчи атиргул бошлади:\n– Шу йил мен мактаб боғида очилиб турдим. Битирув имтиҳонларида эса мактаб залини безадим ва ўқувчиларни хурсанд қилдим.\n– Яхши, бу ёмон эмас – деб хитоб қилди гуллар.\nЖасмин тўйда эди. У тўй базмини безар эди.\nГуллар буни ҳам мақтадилар.\n– Мен эса – деди бинафша – Амир зиёфатида бўлдим! Тўрт томонда олтин, кумушлар… Шундай суҳбатлар бўлди-ки?! Барчаси уруш ва жанг ҳақида…\n– Бўлди, бўлди, ҳой хосиятсиз гул!\n– Биз сени ортиқ эшитишни хоҳламаймиз! Бўлди, бас!!!\nҲамма гуллар ўзлари ҳақидаги ҳикояларини тугатгач, совринни кимга беришни муҳокама қила бошладилар:\nШу пайт дастаргул, наргис, лолақизғалдоқ кириб келдилар. «Кечикканимиз учун узр сўраймиз, кечиринглар» дейишди улар. Биз узоқдан келяпмиз, жанг майдонида учта ўлган жангчини кўриб қолдик. Улар ўз халқининг бахти ва озодлиги учун курашиб ҳалок бўлдилар. Биз уларнинг юзини жазирама иссиқдан соя қилиб турдик. Кейин ўртоқлари келиб, қаҳрамонларни дафн этдилар.\n– Ажойиб, ажойиб – хитоб қилдилар барча гуллар – Шу йилнинг юксак мукофоти сизга бўлсин!


Пхенъян музокара курсисига қайтмоқчи\nШимолий Корея ўз ядровий қурол дастурлари бўйича халқаро музокаралар курсисига қайтиши мумкинлигини билдирди. Бироқ расмий Пхеньян АҚШ билан алоҳида музокаралар муваффақиятли ўтсагина бунга кўнишини таъкидлаган.\nБу ҳақда хабар қилган Шимолий Корея расмий ахборот агентлигига кўра, Пхеньян раҳбари Ким Йонг-Ил Хитой Бош вазири Вен Жибао билан Пхеньянда ўтказилган музокаралардан сўнг шундай баёнот билан чиққан.\nЖорий йил апрел ойида Шимолий Корея олти давлат- Хитой, Япония, Россия, Жанубий Корея ва АҚШ иштирокидаги музокаралар жараёнидан чиққани ҳақида эълон қилди ва май ойида ядровий қурол синовини ўтказди.\nШимолий Кореянинг музокаралар курсисига қайтиш ниятига Жанубий Корея Ташқи ишлар вазири эҳтиёткорлик билан муносабат билдирди.\n- Биз Шимолий Кореянинг кўп томонлама музокараларга қайтиш ниятини олқишлаймиз. Лекин шу ўринда Шимолий Кореянинг ҳақиқий мақсадларини ҳам тушуниш даркор. Бу борада биз бошқа томонлар билан ҳам маслаҳатлашиб олишимиз керак¸ деди Жанубий Корея Ташқи ишлар вазири Ю Мюнг Хван.


Intel'нинг қудратли янги олти ядроли процессорлари қайси ноутбукларга ўрнатила бошланди? - Terabayt.Uz\nIntel'нинг қудратли янги олти ядроли процессорлари қайси ноутбукларга ўрнатила бошланди?\nIntel ноутбуклар учун мўлжалланган ўзининг қудратли Core i9 процессорини эълон қилгани ҳақида кеча хабар берган эдик. Янгиланган i5 ва i7 билан бирга эълон қилинган олти ядроли i9 чипи одатий тўрт ядроли процессорлар ўрнини эгаллаши кутилмоқда. Кеча эълон қилинган процессорларнинг барчаси юқори графикали ўйин ўйнаш ва оғир график вазифаларни бажариш учун мўлжалланган ноутбукларга ўрнатилиши кутилмоқда. Яқин вақт ичида кўплаб юқори техник хусусиятга эга ноутбуклар ушбу процессорлар билан бирга чиқарилишини тахмин қилиш мумкин.\nБироқ баъзи ишлаб чиқарувчилар фойдаланувчиларни куттириб ўтирмай, қайси маҳсулотлари Intel'нинг кучли 6 ядROGа эга процессорларига эга бўлишини эълон қилдилар. Қуйида Acer, Asus, Gigabyte ва Samsung'га тегишли ана шундай ноутбуклар билан танишиб чиқамиз.\nAcer'нинг янгиланган Nitro 5 ноутбукига 15.6 дюмли Full HD IPS дисплей, бир жуфт сўнгги саккизинчи авлодга мансуб Core i7 ва Core i7+ процессори, Nvidia GeForce GTX 1050 Ti график картаси ва Gigabit WiFi/Ethernet картаси ўрнатилган. Ноутбукдаги Core i7+ процессори Intel'нинг Optane кеш хотира технологияси билан таъминланган бўлиб, у тезкор хотира ва ички доимий хотира ўртасида кўприк вазифасини бажариб, ўйинларни юклаш каби оғир вазиятларда тезликнинг ошишига имкон яратади. Nitro 5 ноутбуки, шунингдек, 32ГБ тезкор хотира ва 512 NVMe PCIe ички доимий хотирасига эга бўлиш имконига эга. Бундан ташқари Nitro 5 бир қанча ташқи портлар билан таъминланган бўлиб, улар ичида Type-C ва HDMI 2.0'ни санаб ўтиш мумкин. Май ойида сотувга чиқарилиши кутилаётган Nitro 5'нинг баҳоси $749 дан бошланади.\nМазкур ноутбукнинг батафсил тафсилотини сайтимизда эълон қилинган хабарда ўқишингиз мумкин.\nGigabyte'нинг янги AERO 15 ноутбуки 1080 пикселга эга 15.6 дюмли дисплей билан таъминланган. Мазкур дисплей 144Hz частотадаги янгиланишларни қўллай олади. Дисплей тепа ва икки ён томондан 5 мм ўлчамдаги нафис ром билан ўралган. Бироқ пастки қисмдаги ромнинг ўлчами анча катта. Дисплей, шунингдек, IPS асосидаги кенг кўриш бурчагига эга. Ноутбукнинг AERO 15Х талқинида дисплей 4К мониторга айлана олади. AERO 15 ва AERO 15Х моделлари ўртасида деярли фарқ мавжуд эмас. Ягона фарқ график карталарда: AERO 15 Nvidia GTX 1060, AERO 15Х GTX 1070 картаси билан таъминланган.\nИккала ноутбукка ҳам Intel'нинг сўнгги саккизинчи авлодига мансуб Core и7 процессорлари ўрнатилган. Тезкор хотирани 32ГБга қадар ошириш имкони мавжуд. Ҳар иккала ноутбук иккита М.2 SSD слотларини қўллай олади. Gigabyte ноутбукларга Thunderbolt 3 USB-C порти, HDMI 2.0 порти ва иккита стандарт USB портларни ўрнатган. Ноутбукларда SD хотира картасини ўқиш имконияти ва Ethernet порти мавжуд. Gigabyte ҳозирча ноутбукларнинг нархини маълум қилмаган.\nSamsung Notebook Odyssey 3\nSamsung'нинг сўнгги Odyssey З ноутбукига Intel'нинг саккизинчи авлод Core i7 процессори ўрнатилган. Ноутбук 16ГБ тезкор хотира ва 1ТБ NVMe PCIe ички доимий хотирага эга бўлиш имконига эга. Ноутбук дисплейи билан айтарли мақтана олмайди. Дисплейда 144Hz частотали янгиланишлар ёки 4К ўлчамни қўллаш имконига эга эмас. У шунчаки стандарт 15.6 дюмли 1080p дисплейдир. Ноутбукка Nvidia GeForce GTX 1060 Max-P график картаси ўрнатилган. Samsung Notebook Odyssey 3'ни ягона USB 2.0 порти, иккита USB 3.0 порти ва HDMI дисплейларни қўллаш имконияти билан ишлаб чиқармоқда. Samsung Notebook Odyssey 3 куз ойида АҚШда сотувга чиқарилиши кутилмоқда. Бироқ Samsung компанияси нарх борасидаги маълумотларни ҳали ошкор қилмаган.\nAsus ROG Zephyrus М (GM501)\nAsus кўплаб ўйин учун мўлжалланган ноутбуклар ишлаб чиқаргани маълум. Унинг сўнгги ROG Zephyrus М ноутбуки ҳам айни шу туркумга мансуб. Янги ноутбук Intel'нинг сўнгги саккизинчи авлод Core i7 процессори, 16ГБли тезкор хотира ва 256ГБли NVMe PCIe ички доимий хотираси билан таъминланган. 15.6 дюмли 1080p IPS дисплей 144Ҳз частотадаги янгиланишлар ва Nvidia'нинг G-Sync технологиясини қўллай олади. Asus ушбу ноутбукнинг уч турли моделини тақдим этмоқда. Уларнинг бирида G-Sync технологияси таъминоти мавжуд эмас ва унга Nvidia GTX 1060 график картаси ўрнатилган. Қолган икки модель юқори частотадаги янгиланишларни қўллай олувчи дисплай ва GTX 1060 ёки GTX 1070 график картасига эга. Asus ҳар учала модельни ягона Thunderbolt 3 USB-C порти, тўртта USB порти ва битта HDMI 2.0 порти билан ишлаб чиқармоқда.\nМоделларнинг энг арзони GTX 1060 график картаси ва 120Hz частотали дисплейга эга бўлиб, нархи $1,499 дан бошланади. GTX 1060 график картасига ноутбук $1,899 ва GTX 1070 ҳамда 144Hz частотага эгаси $2,199 баҳоланмоқда. Уччала моделга ҳам бугундан буюртма бериш мумкин. Буюртмачилар ноутбукларни кейинги ойдан қабул қилиб олиши кутилмоқда.\nAsus, шунингдек, Intel Core i9 процессорида ишлайдиган ноутбукни ҳам тақдим этган. 17.3 дюмли G703 ноутбуки Intel'нинг янги чипи ва Nvidia GTX 1080 график картасида қувват олади. Улкан 17.3 дюмли 1080p IPS дисплей 144Hz частотадаги ўзгаришлар ва Nvidia'нинг G-Sync технологиясини қўллаб-қувватлайди. Ноутбук тезкор хотирасини 64ГБга қадар ошириш мумкин. Ноутбук ичида учта М.2 SSD диск учун жой мавжуд.\nAsus'нинг бу ноутбукида ҳозирда мавжуд деярли барча портни топиш мумкин. Унда учта USB порт, битта Thunderbolt 3 USB-C, кичкина DisplayPort, Ethernet порт, HDMI порт ва, ҳаттоки, хотира картасини ўқувчи порт ҳам мавжуд. Бундай имкониятлар ва қудрат билан бойитилган ноутбукнинг ягона камчилиги - унинг оғирлиги. Ноутбук салкам 4,5 килограм тош босади. Asus ROG G703 жорий ойнинг сўнггида сотувда пайдо бўлиши кутилмоқда. Унинг бошланғич баҳоси $3,449.\n#Asus ROG #Gigabyte #Intel Core i7 #Intel Core i9 #Samsung #Acer Nitro 5


12 Июл 2020 870\nҚандли диабет касаллиги билан оғриб келган бемор коронавирусга чалиниб, ўткир юрак қон-томир ва нафас етишмовчилигидан вафот этди.\nПойтахтимизда яшовчи 66 ёшли аёл 1 июлдан шаҳар 1-сон клиник шифохонасида даволанган. Унга COVID-19 оғир кечиши, икки томонлама пневмония ташхиси қўйилган. Касаллик ўткир нафас ва юрак қон-томир етишмовчилиги билан кечган.\nШунингдек, қандли диабет, юрак ишемик касаллиги, стенокардия, гипертония каби ҳамроҳ касалликлари билан оғриган.\nБемор бундан аввал, охирги 12 йилдан буён қандли диабет касаллиги билан даволаниб келган.\nБироқ шифокорлар томонидан стандартлар асосида ўтказилган реанимацион муолажаларга қарамасдан беморнинг аҳволи кескин оғирлашиб, ўткир нафас ва юрак қон-томир етишмовчилигидан вафот этди, деб хабар беради Соғлиқни сақлаш вазирлиги матбуот хизмати.


UzNews - Шавкат Мирзиёев Эрон президенти билан Афғонистондаги вазият бўйича суҳбатлашди\n16 сен 2021, 17:53\nШавкат Мирзиёев Эрон президенти билан Афғонистондаги вазият бўйича суҳбатлашди\nЎзбекистон раҳбари президент Иброҳим Раисий билан Тожикистонда ўчрашув ўтказди.\nДушанбе шаҳрига ташрифнинг биринчи кунги дастури доирасида Ўзбекистон президенти Шавкат Мирзиёев Эрон Ислом Республикаси президенти Иброҳим Раисий билан учрашув ўтказди. Бу ҳақда Ўзбекистон президенти Матбуот хизмати хабар берди.\nСуҳбат аввалида давлат раҳбари Эрон президентини юксак давлат лавозимига сайлангани билан яна бир бор самимий қутлаб, масъулиятли фаолиятига катта муваффақиятлар тилади. Шунингдек, амалий ҳамкорликни кенгайтириш масалаларига алоҳида эътибор қаратилди.\nЖорий йил бошидан ўзаро савдо кўрсаткичлари изчил ўсиб бораётгани кузатилмоқда. Қишлоқ хўжалиги, паррандачилик, балиқчилик, озиқ-овқат саноати ва бошқа тармоқларда бизнес лойиҳалари муваффақиятли амалга оширилмоқда.\nСавдо-иқтисодий алоқалар суръатини давом эттириш ва янги ўсиш нуқталарини аниқлаш мақсадида Қўшма ҳукуматлараро комиссия ишини фаоллаштиришга келишиб олинди.\nБундан ташқари, йўл харитаси асосида саноат кооперациясини кучайтириш истиқболлари ҳамда икки мамлакат транзит салоҳиятини самарали ишга солиш имкониятлари ваколатли идоралар даражасида пухта ўрганилади.\nДавлат раҳбарлари минтақа кун тартибидаги масалаларни, шу жумладан Афғонистонда вужудга келаётган вазиятдан келиб чиққан ҳолда кўриб чиқдилар.


Ростовдаги нефтни қайта ишлаш заводида ёнғин рўй берди. Унга дронлар билан ҳужум қилинган\nЖаҳон 19:40 / 22.06.2022 19429\nРостов областининг Новошахтинск нефтни қайта ишлаш заводида иккита дрон орқали йўлланган зарбалардан кейин ёнғин рўй берди. Маҳаллий расмийлар бу ҳодисани украин ҳарбийларидан гумон қилмоқда. Бу сўнгги уч кун ичида бу каби иккинчи ҳужум бўлди - аннексия қилинган Қрим ҳукумати ҳам душанба куни Украина томонини «Черноморнефтгаз» бурғилаш платформасига ҳужум уюштиришда айблаганди. Киев икки ҳодисага ҳам ҳозирча муносабат билдирмади.\nНовошахтинск нефтни қайта ишлаш заводида маълум қилишларича, корхона ҳудудида ёнғин иккита учувчисиз учиш қурилмалари зарбаларидан кейин чиққан. Дастлабки зарба Москва вақти билан соат 08:40 да, иккинчиси соат 09:23 да қайд этилган. ФВВнинг Ростов области бўйича бошқармаси хабар қилишича, ёнғин тўғрисидаги хабар маҳаллий вақт билан соат 9:25 да (Москва вақти билан бир хил) етиб келган.\nЗавод сайти хабарида айтилишича, биринчи зарба ЭЛОУ-АВТ-2,5(I) нефтни қайта ишлаш блокининг технологик ускунасига келиб тушган. Ҳаво совиткичларининг босими тушиши натижасида углеводород гази ажралиб чиққан, портлаш ва ёнғин рўй бериб, ён атрофдаги завод ускуналарига тарқалган.\nИккинчи зарба нефт хомашёси сақланадиган объектларга йўлланган. Зарба натижасида резервуар парки ускуналари механик шикастланган, завод сайтида айтилишича, бу ҳолатда ёнғин рўй бермаган.\nФВВ маълумотига кўра, ёнғин майдони 50 квадрат метрни ташкил этган, соат 10:50 да ёнғин бутунлай ўчирилган. Қурбонлар ва жабрланувчилар ҳақида маълумот йўқ.\nЗавод Новошахтинск шаҳри яқинида, Украина чегарасидан 15 километр масофада жойлашган.\nТАСС маҳаллий ҳукумат органларидаги манбасига таяниб хабар беришича, ёнғин завод конструкциясига украинлар дрони келиб урилишидан кейин бошланган.\n«Ёнғин арафасида ходимлар украинлар учувчисиз учар қурилмасини кўришган. У завод конструкциясига урилган, шундан кейин портлаш ва ёнғин рўй берган», деган агентлик суҳбатдоши.\nАгентликнинг куч ишлатар тузилмалардаги манбаси завод ҳудудида иккита украин дрони учиб ўтганини маълум қилган.\nКейинроқ Ростов области губернатори Василий Голубев завод ҳудудидан иккита дрон бўлаклари топилганини хабар қилди.\n«Версиялардан бирига кўра, ёнғин учувчисиз учиш қурилмаси билан заводнинг техник қурилмаларига ҳужум қилиниши оқибатида келиб чиққан. Завод ҳудудида иккита учувчисиз учиш қурилмаси бўлаклари топилган. Завод фаолияти тўхтатилган. Тергов-суриштирув ишлари олиб борилмоқда», дея ёзган у ўз телеграм-каналида.\nИжтимоий тармоқларда завод ҳудудида ёнғин бошланиши арафасида дрон учиб ўтаётгани акс этган видео тарқалган.\nҲарбий таҳлилчилар тахминига кўра, бу украинларнинг ҳаво разведкаси ва жанговар қўллаш учун мўлжалланган PD-1 ёки PD-2 дронлари бўлиши мумкин.\nPD-1 ва PD-2 қурилмаларининг максимал юк ташиш имконияти 22 кг.ни ташкил этади, аммо бу ҳолатда дронлар катта ҳажмдаги жанговар каллакни ташиш учун модификация қилинган бўлиши ҳам мумкин.\nУкраина томони ҳозирча ҳодиса юзасидан муносабат билдирмади. Россия мудофаа вазирлиги ҳам бу борада баёнот бермаган.\n20 июн куни аннексия қилинган Қрим яқинида жойлашган «Черноморнефтгаз» компаниясининг бурғилаш платформаларида ёнғин рўй берганди, бу ерга Одессадан қисқа вақт ичида ракета учиб келиши мумкин. Аннексия қилинган яриморол раҳбари Сергей Аксенов платформага украин ҳарбийлари ҳужум қилганини айтган. Киевдагилар буни тасдиқламаган.\nУкраинада уруш бошланганидан буён Россиянинг чегара ҳудудидаги областлари раҳбарлари артиллерия зарбалари ва портлашлар ҳақида хабарлар беришган, уларнинг кўп қисми давом этаётган ҳарбий ҳаракатлар билан боғлиқ.\nУкраина Миллий хавфсизлик ва мудофаа кенгаши агар оператив вазият талаб этгудек бўлса, ҳарбий ҳаракатларни Россиянинг чегарадош ҳудудларига ўтказиш мумкинлигини истисно этмаганди. Шу вақтда президент Володимир Зеленский украин ҳарбийлари Россия ҳудуди бўйлаб зарба бераётганини рад этганди.\n1 апрел куни Белгороддаги нефт базада портлашлар ва ёнғин рўй берганди. Базага иккита ҳарбий вертолёт орқали зарба берилган, Россия мудофаа вазирлиги ҳужумда Украинани айблаган. Украина ҳукумати бу ҳужум тўғрисидаги маълумотни изоҳламаган.\nЗавод ҳақида нималар маълум?\nНовошахтинскдаги завод - Ростов областидаги ягона нефтни қайта ишлаш заводи ва Россия жанубини нефт маҳсулотлари билан таъминловчи энг йирик манба бўлиб, 2009 йилда фойдаланишга топширилган.\n2019 йилда, завод сайтидаги маълумотга кўра, корхонада кенг кўламли модернизация дастури бошланган, унга кўра, «2027 йилга қадар унинг ишлаб чиқариш қувватини ошириш, маҳсулотлар қаторини кенгайтириш, янги бозорларга чиқиш ва юзлаб янги иш ўринлари яратиш» кўзда тутилган.\n2021 йил февралида завод украин санкцияларига учраган, ўша йил апрелида эса «ПЕТОН» қурилиш пудратчиси унинг 93 фоиз акцияларига эгаликни қўлга киритган (яна 7 фоиз акциялар заводнинг ўзида қолган).\nБунга қадар актив Кипрдаги икки офшор компаниялар - Ventolor Investments Ltd (60 фоиз) ва Teteos Global Ltd (33 фоиз)га тегишли эди, ОАВ маълумотига кўра, уларнинг ортида Украинага босқин бошлангач, давлатга хиёнатда айбланиб ҳибсга олинган украин сиёсатчиси ва бизнесмен, Путиннинг куми Виктор Медведчукнинг рафиқаси Оксана Марченко туради.\n07:57 / 01.07.2022 2285\n22:56 / 01.07.2022 917\n21:46 / 01.07.2022 1753\n21:46 / 01.07.2022 7687


14:43 28.01.2016 (Янгиланган 14:46 28.01.2016)\nЗамонавий дунёда шахсий эркинликни ҳимоя қилиш имкони бой берилди. Сабаби, ҳозир барча давлатларда одамлар устидан оммавий назорат олиб борилмоқда, дейди WikiLeaks асосчиси Жулиан Ассанж.\nТОШКЕНТ, 28 янв – Sputnik. WikiLeaks асосчиси Жулиан Ассанж шахсий ҳаёт учун кураш бой берилган, деб ҳисоблайди. “Ҳозир бутун дунёда оммавий электрон кузатув оммалашган, чунки бу учун кўп маблағ талаб этилмайди”, — дейди у.\n“Гап шундаки, биз шахсий эркинликни ҳимоя қилиш имконини бой бердик. Хоҳ у катта, хоҳ кичик бўлсин, барча давлатларда оммавий кузатувдан фойдаланилмоқда”, — деб таъкидлади у Лондондаги Эквадор элчихонасидан видеоалоқага чиқар экан.\n“АҚШ ўз иттифоқдошлари билан халқаро коммуникация воситалари устидан оммавий кузатувни шу даражада оммалаштириб ташладики, фақатгина шу соҳа мутахассислари, шу жумладан, айрим террорчилар ҳам, бу кузатувнинг олдини олишлари мумкин, холос”.\n"Оддий фуқаро учун шахсий ҳаёт тушунчаси энди мавжуд эмас. Тўғри, биз қонун, маънавият ҳақида гапиришимиз мумкин, аммо омма назаридан четда бўладиган шахсий ҳаёт тушунчаси аллақачон барҳам топган", — ишонч билан таъкидлади Ассанж.\nАссанжнинг сўзларига қараганда, оммавий кузатув нархи ҳар 18 ойда 50%га арзонлашиши боис, энди шахсий ҳаётни сир сақлаб қолишнинг имкони йўқ. "Инсонийлик қадр-қимати ва оммавий жосуслик, компьютерлаштириш ўртасидаги бораётган курашда, охиргиси устун келиши турган гап, биз шунга кўникиб яшашга маҳкуммиз”, — таъкидлади у.\nАммо, Ассанжнинг фикрича, жамият бу ўзгаришларга бора-бора кўникади. "Жамият кўникмоқда. Мана, ташқи дунёдан узиб ташланган Швеция, Жанубий Корея, Окинава, Шимолий Кореяларни олайлик. Бу давлат фуқаролари бу каби ўзгаришларга кўникиш ҳосил қилишган. Эндиликда бу одамлар ўз фикрларини код сўзлар ёрдамида яширишга ҳаракат қилаётганини кўришимиз мумкин. Оммавий кузатув оқибати бу. Биз шундай жамият сари қадам ташламоқдамиз", — изоҳ берди Ассанж.


Бугун Америкадаги ягона штатда Жо Байденнинг президентлиги қандай кечиши ҳал қилинади. Жоржия Сенатдаги охирги икки вакантни тўлдиради, агар бу ердан бир республикачи сайланса ҳам, Доналд Трампнинг партияси президентлик сайловларидаги мағлубиятдан кейин таскин берувчи мукофотга эга бўлади - республикачилар Америка парламентининг юқори палатасида устунликни сақлаб қолишади.\nАгар демократлар ноябрдаги президентлик сайловларидаги каби азалдан республикачиларники бўлган штатда муваффақиятга эришишса, улар жекпотни ютиб олишади: улар бир вақтда Оқ уй, сенат ва АҚШ Конгрессининг Вакиллар палатасида назоратни қўлга олишади.\nБу ҳолда президент-Байденнинг қўл-оёғи сенатда устунлик қилувчи республикачилар томонидан боғлаб қўйилмайди ва у ўзи истаганидек жиддий ислоҳотлар ўтказиши мумкин бўлади. Америкаликлар ҳаётини тубдан ўзгартирувчи қарорлар қабул қилиш учун президент фармонлари етарли бўлмайди, қонунларни ҳам ўзгартириш талаб этилади - бу эса Конгрессга боғлиқ.\nАгар республикачилар кичик устунликни сақлаб қолишса, сенатда кўпчиликни ҳам сақлаб қолишади ва улар демократлар фаолиятига тўсқинлик қилишда давом этиши мумкин бўлади. Байденнинг маъмурияти Трамп қолдирган мерос билан қолади.\nМавжуд бошқарув услуби Байденга Трампнинг айрим қарорлари, хусусан, Эрон билан ядровий келишувдан ёки иқлим бўйича Париж келишувидан чиқиш ҳақидаги қарорларни қайта кўриб чиқиш имконини беради. Аммо Сенат қўлловисиз ва қонунларни ўзгартирмасдан президент-Байденнинг ҳар қандай ислоҳоти омонат ислоҳотлар бўлиб қолади, кейинги президент бундай ислоҳотларни бекор қилиши ҳам мумкин бўлади.\nЁш қизчалар сайлов участкаларига чорлашмоқда. Ноябрда айнан сайловдаги давомат туфайли демократлар устун келишганди\nАйнан шу туфайли Жоржиянинг икки округидаги сенатор сайловлари ҳудудий эмас, умуммиллий кўламга чиқиб қолди.\nШтатга кўп ойлар давомида президентлик сайловларида чиниққан барча жанговар ҳарбий сайлов машиналари ташланди. Номзодлар шахсан Трамп ва Байден томонидан ташвиқ қилинди.\nНима учун яна сайлов, нима учун бу қадар шовқин?\nПрезидентлик сайловларида Байденга овоз берган америкаликлар сони Трампга овоз берганлардан 7 миллионга кўп бўлди ва у 306 нафар делегат (Трампда 232) овозига эга чиқди. Аммо Трамп ҳамон мағлубиятини тан олмади ва сайловларда унинг овози ўғирланганини таъкидлади - аммо у бу гапи учун бирор исбот келтирмаган. Унинг судлашишга уринишлари муваффақиятсизликка учради ва мағлубиятини тан олиш онлари яқинлашиб келмоқда.\nИнаугурация маросими 20 январга белгиланган, 6 январда эса Конгресс сайлов натижаларини - Байденнинг ғалабасини тасдиқлаши керак. Одатда бу шунчаки расмиятчилик, аммо бу сафар ўнлаб республикачи сенаторлар ва Вакиллар палатаси аъзолари қарши чиқишмоқчи, бу эса демократлар ғалабани тантана қилиши ўрнига кўнгилсизлик келиб чиқиши эҳтимолини оширади.\nКапитолийдаги маросимдан аввалроқ эса айнан Жоржия вақтинчалик жанг саҳнасига айланди. Якшанба куни АҚШнинг амалдаги президентининг Жоржия штати давлат котиби Брэд Раффенспергер билан телефон мулоқоти аудиоси тарқалди. Унда Трамп амалдордан штат сайловларидаги мағлубиятини бекор қилиш учун етарлича овоз топишни талаб қилган. Сешанба куни эса яна бир ҳал қилувчи жанг - Сенат учун сайлов бўлиб ўтмоқда.\nҲозирги ҳолатда Конгресснинг юқори палатасидаги 100 ўриндан 50таси республикачиларга тегишли, демократлардан 48 вакил, қолган икки ўрин эгаси Жоржияда аниқланади. Агар демократлар бу штатда устунликка эришишса, 50га 50 ҳолати юзага келади ва ҳал қилувчи овоз - вице-президент Камала Ҳаррисники бўлиб қолади.\nШу тариқа, демократлар устунликка эга бўлишади. Бундай камтарона устунлик ҳал қилувчи ислоҳотларни амалга ошириш учун ажойиб шароит эмас, аммо бу барибир сенат тўлиқ республикачиларга тегишли бўлишидан яхшироқдир.\nСенатдаги кучлар нисбати 3 ноябрдаги сайловлардаёқ аниқ бўлиши керак эди, ўша куни америкаликлар президент билан биргаликда Сенат аъзолари ва Вакиллар палатаси аъзоларининг учдан бир қисмини сайлашди. Аммо кутилмаган ҳолат юзага келди: Жоржия штатидаги икки ўрин ўйинда қолди.\nЖоржияда, Американинг бошқа кўплаб штатларидан фарқли ўлароқ, сайловларда ғалаба учун камида 51 фоиз овоз тўпланиши керак - акс ҳолда иккинчи тур белгиланади.\nСенатор-республикачилар Дэвид Пердью ва Келли Леффлер биринчи турда қайта сайлана олишмади ва иккинчи турга ўтишди. Уларга икки демократ: журналист-тадқиқотчи Жон Оссофф ва пастор Рафаэль Уорнок рақиблик қилишмоқда.\nКим ғалаба қозонади?\nЖоржия - республикачилар учун мерос штат, демократлар 1991 йилдан буён бу ерда ғалаба қила олишмаган. Аммо Трамп олиб борган сиёсат ва демография штатни иккиланувчи штатлар тоифасига қўшди.\nБайден ва Ҳаррис бу штатда Трампни катта қийинчилик билан енгишди, конгрессменлар пойгасида ғолиб бўлиш эса ундан ҳам қийинроқ.\nСайлов драмасининг якуний қисмидаги асосий шахслар: Пердью, Оссофф, Леффлер ва Уорнок\nРеспубликачи Пердью биринчи турдаёқ ғалаба қозониши учун 1 фоиздан кўпроқ овоз камлик қилди: 71 ёшли сенатор 49,8 фоиз овоз олди, унинг 33 ёшли рақиби Оссофф эса 47,9 фоиз.\nПараллел кечган пойгада демократ Уорнок биринчи бўлди, аммо у фақат 33 фоиз овоз тўплаган. Иккинчи ўринни эгаллаган Леффлер 26 фоиз тўплади, аммо учинчи ўрин ҳам республикачилар номзодига теккан (20 фоиз).\nШу туфайли, қачонлардир Мартин Лютер Кинг воизлик қилган черковнинг қора танли руҳонийси иккинчи турда анча кучайган рақиб билан тўқнашади.\nШтатда овоз бериш жараёни анча олдинроқ бошланган, овозларни ҳисоблаш эса маҳаллий вақт билан 6 январ куни кечқурун (Тошкент вақти билан 7 январ куни кундузи) бошланади. Президентлик сайловлари шуни кўрсатдики, якуний натижаларни кўп вақт кутиш керак бўлади.\nСўровлардан фақат кураш қизғин кечишини билиш мумкин. Аммо социологлар ноябрдаги сайлов бўйича прогнозларида кўп хато қилишди, шу туфайли кўпчилик январдаги сайлов натижасини тахмин қила олишмаяпти.


28 ноябр 2021, Тошкент вақти: 08:45\nОлмаотадаги Хитой консуллиги олдида 140 кундан бери намойилар ўтказиб келинмоқда.\nҚўшма Штатлар Шинжондаги қамоқларда сақланаётган яқинларини озод этишни талаб қилиб, Олмаотадаги Хитой консуллиги олдида анчадан бери норозилик билдираётган қозоғистонликларнинг ҳуқуқларини қўллаб-қувватлайди. Бу ҳақда АҚШнинг Қозоғистондаги элчиси Уильям Мозер 28 июнь куни ўтган матбуот анжуманида маълум қилди.\n“Биз ҳеч қандай зўравонликларсиз, тинч йиғилиш ҳуқуқини қўллаймиз. Бу фуқаролар тинч намойиш ўтказмоқда. Албатта, биз Қозоғистонга бу масаладаги позициямизни билдирганмиз. Мен Қозоғистонга қарши санкциялар жорий этилади, деб айта олмайман”,-деди элчи.


Тез ёрдам «уйи йўққа» ёрдам бермаган шифокорни жазоламайди | ҚИРҒИЗИСТОН ЯНГИЛИКЛАРИ\nТез ёрдам «уйи йўққа» ёрдам бермаган шифокорни жазоламайди\nТез ёрдам станцияси бошқармаси ўзини «ёмон» ҳис қилган уй-жойсиз «дарбадар»га ёрдам кўрсатишдан бош тортган ходим ҳаракатларини тўғри деб баҳолади ва уни жавобгарликка тортмаслигини билдирди.\n«Фейсбук» ижтимоий тармоғи фойдаланувчиси Илья Жамиашвили ўз саҳифасида тез ёрдам ходими ёнида пули йўқлиги сабаб «бошпанасиз» аёлга ёрдам кўрсатишдан бош тортгани акс этган видео тасмани жойлаштирганди.\nИнтернет фойдаланувчиси суратга олган ҳодисани изоҳлар экан, тез ёрдам хизмати бошчиси муовини Дмитрий Денисенко шифокор Болот Абдилдаевнинг «маст» ҳолдаги аёлга ёрдам бермай тўғри иш қилганини билдирди.\n«Ушбу аёл шошилинч ёрдамга муҳтож эмасди, чунки бу оддий ичкилик натижасида жазавага тушиш эди. Видео шарҳида сўз борган томир тортишиш ёки эпилепсия ҳолатлари унда бўлмаган», — деди Денисенко.\nМуовиннинг айтишича, тез ёрдам маст ҳолатдагиларда алкоголизм оқибатидаги оғир руҳий ҳасталик ёки заҳарланиш кузатилсагина уларга ёрдам кўрсатади.\nЖурналистнинг шифокор нима сабабдан ҳаста ва унинг атрофидагилардан пули бор ёки йўқлигини сўрагани ҳақидаги саволга Денисенко пулни тез ёрдам ходимлари ўзлари учун сўрамаганини билдирди.\n«Ҳа, у сўраган, бироқ пул биз учун эмас эди. Сўралган пуллат наркология марказида керак бўларди, баъзан биз маст ҳолатдагиларни келишув бўйича ўша ерга олиб борамиз. Наркология маркази бепул даволайди», — дейди у.\nИлья Жамиашвили 28 март куни ўзини ёмон ҳис қилган қизга ёрдам бериш мақсадида тез ёрдамни чақирган, бироқ ҳодиса жойига келган шифокорлар бундан бош тортган.\n«Бундай мастлардан қанчаси борлигини биласанми? Қаёққа сиғдирамиз бунчасини? Уни милицияга ёки бомжатникка топшириш керак», — деб шифокор сўзларидан иқтибос келтиради Жамиашвили.\nИльянинг таъкидига кўра, у ўзи шифокорга биринчи ёрдамни кўрсатиши учун таклиф қилган, бироқ у бундан бош тортган.\n«Қизни йўлдан судраб ўтган шериги шифокордан укол қилиб қўйишни илтимос қилганда, шифокор “у учун тўлагани пулинг борми?!” деб сўради. Унинг ёнида пули йўқлиги ой-кундек равшан эди. Мен шифокор Абдилдаевни четга олиб, капельница қўйишни, пулини эса мен тўлашимни айтдим. Билмадим, негадир мени таклифим унга унча хуш келмади», — деб ёзади у.\nТез ёрдам кетишидан аввал Абдилдаев диспетчерга қўнғироқ қилган ва бу ерда маст аҳволдаги инсон ётганини айтиб, бу манзилга бошқа машина жўнатишнинг ҳожати йўқлигини хабарлаган.\nМазкур видео ҳодиса гувоҳига айланган Ильянинг «Фэйсбук»даги саҳифасида норозиликларга сабаб бўлди.\n«Умуман сўз йўқ. Видеодаги аёл бомжга умуман ўхшамайди. Ҳеч бўлмаса биринчи ёрдамни кўрсатиб, ўша ерда қолдириб кетса ҳам бўларди. Жиллақурса қараб қўйса бўлмасмиди. Мана шундайларни деб тез ёрдам ҳақида салбий фикрлар тарқайди(((», — деб ёзди тармоқ фойдаланувчиси Сергей Еремеев.\n«Юнисон» ижтимоий жамғармаси бошчиси Нурзат Абдирасулова шифокор ҳаракатидан ҳайратда эканини яширмади.\n«Оғир замонларда яшаяпмиз, атроф тўла эътиборсизлик(((. Илья, шу видеони қўйганингиз учун раҳмат, ақалли бу ҳақда гапирилиб турилади..», — деб ёзди у.\nАввалги мақола«Ата-Журт» депутатларига ҳукм: Ташиев ва Жапаров — бир ярим йил, Мамитов — бир йиллик қамоққа ҳукм қилинди\nНавбатдаги мақолаЎшда оила тиббиёт маркази очилди


05:00 / 06.01.2017 2453 pdf Ўқиш режими + -\n...Орадан тўққиз аср, яъни тўққиз юз йил ўткач Францияда биринчи касалхонага асос солинади. Касалхона хизмати жуда паст даражада бўлган. Оёғи синган эркак билан ҳомиласидан шикоят қилиб келган аёл бир хонага ётқизиларди...\n[Агар бетоб бўлсам, Унинг Ўзи менга шифо берур] Шуаро 80-оят.\nРосулуллоҳ саллаллоҳу алайҳи вассалом огоҳлантириб дедилар :"Ўзимдан кейин сизларга хавфсираган нар саларим – қоринларингиз, авратларингиз ва йўлдан оздиргувчи нафси ҳаволар". Имом Аҳмад ривояти.\nАбу Бакр Сиддиқ розияллоҳу анҳу минбарга чиқиб: "Росулуллоҳ саллаллоҳу алайҳи вассалом биринчи йили ушбу мақомимда туриб...", деб йиғлаб юбордилар, бир оздан сўнг сўзларида давом этиб: – Аллоҳдан офият сўранглар. Инсонга иймон ва офиятдан кўра афзал неъмат берилмаган...", – дедилар. Имом Аҳмад ва Термизий ривояти.\n"Табобат илми шариат илмларидан кейинги энг шарафли илмдир". Имом Шофиий.\nҲаёт деб аталмиш илоҳий неъматнинг ширин таъмини татиган Одам фарзанди борки, у бу ҳаётдан янада кўпроқ баҳраманд бўлишни истайди. Ҳаёт инсон учун энг катта ғоя ва асосий мақсаддир. Ҳаётни яхшилаш, такомиллаштириш, имкон қадар узайтириш, ҳар жиҳатдан тўла-тўкис – фаровон қилиш инсон миясини бутунлай банд этган муаммодир.\nҲатто дунё юзини кўрганига атиги икки-уч йил бўлган гўдакда ҳам ана шу ҳисни топасиз. Болани ёлғондакамига қўрқитиб "сени баланд жойдан ташлаб юбораман" дейилса, бола буни рост билиб, чинакамига йиғлаб беради.\nҲаётдан жудо бўлиш хавфидан чўчибми? Ерга тушса танасига жароҳат етади, жисмоний зарарланади. Бу эса оғриқни пайдо қилади, оғриқ ҳаёт мазасини кеткизиб қўяди, деган хатарни сезиб йиғлайдими? Уч яшар бола ҳаётнинг қанча мазасини татиб кўрди-ки, бунчалар хавотирланса?!\nЁшини яшаб, ошини ошаб, мункайиб қолган, кекса чол- кампирда ҳам худди шу ҳирсни кузатасиз. Етмишни уриб қўйган қария йигирма яшар йигитдек бўлмайди, албатта. Лекин ҳаётга нисбатан муҳаббат бу йигитникидан қолишмайди. Ҳаётга янги қадам қўяётган инсон билан ҳаётдаги сўнги қадамларни босаётган инсоннинг ҳаётга бўлган муҳаббати ўртасида унчалар тафовут йўқ.\nОдамларнинг эътиқоди ва шу эътиқоддан келиб чиққан дунё қараши турли-туман бўлганидек, уларнинг ҳаёт ҳақидаги ва ҳаётни яхшилаш, уни сақлаб қолиш борасидаги тушунчалари ҳам турличадир. Биров жирканган ҳаётни биров ҳавас қилади, бошқа бир кимса интилган ҳаётдан кимдир қочади.\nЛекин ҳамма "яхши ҳаёт"га интилади. "Саодатли ҳаёт" ҳамманинг олий матлаби.\nЎтган аср бошида "эски ҳаёт"дан тўйганлар "янги ҳаёт" жарчиларининг ноғорасига ўйнаб "янги ҳаёт" биносини қуришди. "Янги ҳаёт" қуриш учун эса "эскисини" бутунлай бузиш керак экан.\nШундай ҳам қилишди.\nҲаял ўтмай ўтган кунларни эслаб мижгонда ёш билан "эски ҳаётни" қумсаб қолишди .\nСаодатли ҳаёт мафҳумини шўроларча тушунган аёл кўзидан уйқу аримай далага отланиб:\nАрмоним йўқ, озод Шарқнинг қизиман,\nОй деса – ой, кўкдаги юлдузиман.\nдеб севинган эди.\nАдирда ўтлаб юрган пода оқшомда уйга қайтаётганда далани тарк этиб уйидаги юмушларга – ўтин ёриб овқат пишириш, болаларнинг кирини ювиш, эр, қайнона-қайнота хизматини адо қилиш каби вазифаларига шошаётган аёл ўз ҳаётидан мамнун эди. Телевизор ва радиода тинмай "Ислом дини аёлларни тутқинликда сақлайди. Шўролар аёлни бу исканжадан озод қилди..." деб такрорланадиган усти ялтироқ гапларни ҳар қачон эшитганда ўз ҳаётидан янада мамнунлиги ошарди.\nХудди шу пайтда давлат раҳбари Хрушчёв Америкага бориб сафардан ҳанг-манг бўлиб қайтганди. "Улар аллақачон коммунизмни қуриб қўйишипти-ку!" – деди у Микоянга. Микоян эса ўзининг баҳайбат мулкида коммунизмни қуриб қўйганман деб ўйларди, шунинг учун унга ҳайрон қолмади. Фақат шахсан АҚШга бориб келганидан кейин амин бўлдики, ўртача бир Америка фермери даражасида яшар экан. Бу юракни ёмон ғаш қилди. Энди яна шоша-пиша валюта топиш йўлларини қидириш керак эди..."\n"Армони йўқ Шарқ қизи" ҳам буни англаб етиб Ғарб хонимларидек бўлишни истаб қолди. Чунки "ҳақиқий саодатли ҳаёт" ғарблик оқбилакойимлар ҳаёти экан. Бунинг учун эса пул керак.\nФранциялик қўмондон Наполеон "ғалабани уч нарса таъминлайди:\nУчинчиси: Пул!" – деган эди.\nНаполеонча тендецион хулоса бугунги кунда оммавий- лашиб кетди. "Саодатли ҳаётни уч нарса таъминлайди:\nУчинчиси: Пул!" – деб бир овоздан қабул қилинди.\nБитилмаган бу қонунга деярли ҳамма таслим бўлган. Эътироз билдириш, қаршилик кўрсатиш бефойда. Бир оғиз гапиришга мажол йўқ.\nСаноқли ҳаёт кунларининг янги саҳифаси очилиши билан, яъни тонг отиб, қуёш чиқмасдан илгари эркагу аёл "саодатли ҳаёт" манбаи бўлмиш пул илинжида тўрт томонга тарқайди. Бозорга, ишхонага, далага.... "Даромадга қараб буромад" деганларидек, топиш-тутишга қараб "Ҳаёт гашти" сурилади. Эплаган хорижга чиқиб, эпламаган шу ерда ҳам ҳаёт нашъу намосини тотаверади. Кимдир денгиз соҳилларида ҳордиқ чиқарса, яна кимдир оромижон табиат қўйнида кайф-сафо суради. Ресторан, чойхоналар 24 соат давомида айш-ишрат аҳлининг хизматида. Хуллас, одамларнинг топган-тутгани еб-ичиш, ўйин-кулги, зеб-зийнат, шаҳвоний ҳирс талаблари йўлида сарф этилияпти. "Кўрпангга қараб оёқ узат" деганлари қулоққа ёқмас бекорчи гапга айланган. Орзуси ушалган- ларнинг бири кўпчилик ичида мамнуният билан "ҳаётдан армоним йўқ" деганди. Шунда ҳамма унга гув этиб қараганди. Ҳамманинг хаёлида ҳар-хил фикр. Кимдир чет элнинг энг сўнги моделидаги машинасини миндимикин деб ўйлаб, дарҳол фикридан қайтди. Чунки бу одам чет эл машинасини бугун кўргани йўқ. Депутат бўлдимикин, деса сиёсатга ҳеч яқин юрмайди. Ҳажга бордимикин деб ўйласа, башарасидан ҳажга бориб суюнадиган кишига ўхшамайди.\nБеармон шахс ушалган орзусини айтгунга қадар ҳамманинг хаёлидан турлича ўй ўтди. Охири: "Армоним йўқ, бу йил Калифорния штатидаги казинода ўйнадим" деб қолди. Ана холос...\nКўзлари киртайган, нимжон гиёҳванд эса дунё кезиб ҳузур-ҳаловат, нашъу намо истаган "нодон"лар устидан кулгандай ярашиқсиз илжайиб: "ҳаётнинг ҳамма мазаси мана бунда" деб "гирри"сига ишора қилади.\nХуллас ҳар ким топиш-тутиши ҳамда иймон эътиқодига қараб ҳаёт гаштини суряпти.\nМайли, ҳозирча биз у соғ одамларни ўз ҳолига қўйиб саёҳатимиздан ўрин олган "Бемористон" ― Касалхоналар томон йўл олайлик.\nСаёҳат давомида беморларни зиёрат қиламиз. Улар учун Аллоҳдан шифо сўраб ҳақларига дуо қиламиз. Шу баҳонада улардан "ҳаёт гашти" "ҳаёт нашъу намоси", "лаззат", "ҳаловат" ва умуман ҳаёт ҳақида сўраб оламиз. Менимча "ҳаётнинг гашти" ҳақидаги энг тўғри ва холисона жавоб беморларда бўлса керак. Ажаб эмас касалхона ўриндиқ- ларининг бирида Калифорнияга борган беармон қиморбоз, чойхонадаги половхўр, "ҳаётнинг ҳамма мазасини гиёҳвандликда топган" йигит билан учрашиб қолсак. Ҳаёт гашти ҳақидаги фикрлари ўша-ўшамикин ё ўзгарганмикин, буни ҳам сўраб оламиз.\nСаёҳатимиз қуйидаги йўналиш бўйлаб ўтади.\n1-Ўтмишдаги исломий касалхона ва кутубхоналарга қисқа назар\n2 - Саҳиҳ Бухорий "Беморлар китоби" билан танишув\n3 - Касал кўриш фазилати ва одоби\n4 - Замонамиз касалхоналарига зиёрат\n5 - Унутилган сабаблар\nҚадимда касалхоналар икки турли бўлган : "Кўчма касалхоналар" ва шаҳарларда жойлашган "кўчмас касалхоналар". Кўчма касалхоналар марказдан узоқда яшовчи аҳолининг соғлигини назорат қилиш ва уларга тиббий ёрдам кўрсатиш вазифалари билан шуғулланган. Вазир Исо ибн Али Бағдод касалхоналарининг нозири ва табиблар раиси (бош врач) Синон ибн Собитга йўллаган мактубида деган эди:\n"Овлоқда яшовчи, табиби бўлмаган беморлар ҳақида ўйлаб қолдим. У жойларга марказдан мутахассис табиблар жўнатиш зарур. Сиз зудлик билан шу ишга киришинг. Табибларни етарли дори-дармон ва зарур тиббий асбоб-анжомлар билан таъминланг. Табиблар бир қишлоқда талаб қондирилгунга қадар туриб беморларни муолажа қилишсин, сўнгра иккинчи қишлоққа ўтишсин".\nКўчма касалхоналар бир туядан қирқ туягача етиб борган. Султон Маҳмуд Салжуқий даврида кўчма касалхоналар ривожланиб, дори-дармонлар (медикомент) ва тиббий асбоб-анжомлар қирқта туяга юкланадиган бўлди.\nКўчмас касалхоналар эса пойтахтда ва ҳар бир катта-кичик шаҳарларда кўплаб топилган. Қуртуба шаҳрининг ўзида 50 та йирик касалхона беморларга хизмат кўрсатган . Бу касалхоналар малакали ва ихтисослашган тиббий хизмат кўрсатувчи муассасалардир.\nКўчмас касалхоналар уч турли бўлган: Ҳарбийларга хосланган касалхона (госпитал), маҳбуслар учун мўлжалланган шифохона ва оммага хизмат қиладиган касалхоналар. Ҳар бир касалхонада мутахассис табиблар фаолият олиб борган. Юқоридаги мактубнинг давомида вазир деган эди: "Қамоқдаги бандилар ҳолидан ҳар куни хабар оладиган алоҳида табиб зарур деб ўйлайман. Қамоқхоналарга алоҳида табиб тайинланг ва уларни керакли дори-дармонлар билан таъминланг".\nБу касалхоналардан ташқари Жоме масжидлари ва омма халқ йиғладиган жойларда кичик тиббиёт пунктлари жойлашган. Ҳатто ибн Тулун Миср шаҳрида ўзининг машҳур жоме масжидини бино қилганда, масжидга қўшиб таҳоратхона қуриш зарур бўлганидек, масжид орқасига дорихона ҳам қурдирган эди. У дорихоналар "خزانة الشراب" деб аталган. Дорихонада зарур дори-дармонлар бўлган. Бир неча доригарлар хизмат қилишган. Одам гавжум бўладиган жума кунида мутахассис табиблардан бири намозхонларга тиббий хизмат кўрсатган.\nОммавий касалхоналар икки қисмга бўлинган эди. Эркаклар қисми, аёллар қисми. Бу ерда беморлар ётиб даволанишлари мумкин. Улар учун керакли бўлган ҳамма малакали мутахассислар, мутахассис бўлимлари, керакли тиббиёт асбоб-ускуналари ва муолажа хоналари мавжуд эди.\nКасалхоналар бир неча бўлимлардан иборат бўлган: Терапия бўлими, Кардиология, Ревматология, Невралогия, Офталмология, Қулоқ, томоқ, бурун касалликлари бўлими, Хирургия . Ҳар бир қисмда юқори малакали мутахассис табиблар хизмат кўрсатишган. Ва ҳар бир қисмга алоҳида раис – бош врач раҳбарлик қилган. Уларни "Соур" деб аташган. Эркаклар қисмида ўрта тиббиёт маълумотига эга эркак ходимлар, аёллар қисмида эса тиббий ҳамширалар хизмат кўрсатишган. Эркаклар қисмида эркак фаррош, аёллар қисмида аёл фаррош тозалаш, супур-сидир ишлари билан машғул бўлган. Шифохона ходимларига етарли маош тайинланган. خزانة الشراب – дорихоналарда дорилар билан биргаликда атирлар ҳам мавжуд эди.\nКасалхоналарда катта "айвон" бўлиб, унда юқори малакали мутахассис табиблар ёш табибларга ва талабаларга тиббиёт фанидан дарс беришган. Бу "айвон" ҳозирги кундаги тиббиёт факултети вазифасини бажарган .\nНуриддин Зинкий Дамашқда асос солган Бемористонда тиббиёт фанидан таълим олган Ибн Аби Усайба айвонда ўтказилган илмий ишларни эслаб шундай деган эди: "Ҳаким Муҳаззабиддин ва ҳаким Имрон Бемористонда ётиб даволанаётган касалларни кўриб чиқишгандан кейин мен улар билан бирга шайх Розиддин Раҳабий ҳузурларига кириб ўтирар эдик. Бу ҳакимнинг тажрибалари ва даволаш услубларидан фойдаланар эдик".\nДавлат табиблари имтиҳонидан ўтган табибгина касалларни муолажа қилиши мумкин эди. Имтиҳондан ўтмаганларга рухсат берилмасди. 319 –ҳ – 931-мелодий санада табиб хатоси билан бир бемор ҳаётдан кўз юмади. Халифа Муқтадир: "Бағдоддаги жамийки табиблар қайта имтиҳон қилинсин" деб фармон чиқаради. Синон ибн Собитнинг ўзи ҳар бир табибни қайтадан имтиҳон қилиб чиқади. Имтиҳон қилинган табиблар сони саккиз юз олтмишдан ўтиб кетади. Машҳур ҳакимлар ва султон, амирлар табиби бунга кирмайди.\nБемористонда даволаш бепул бўлган.\nКасалхонага мурожаат қилиб келган бемор қабулхонага учрайди. Қабулхона табиблари беморга ташхис (диагноз) қўйиб беморни тегишли бўлимларга жойлаштирадилар. Исмлари қайд қилингандан кейин ювинтирилиб касалхона кийимлари берилади. Даволаниш бепул бўлганидек, дори-дармон ва овқатлар ҳам бепул эди. Қўй гўшти, мол гўшти, товуқ ва бошқа паррандалар гўштидан табиб назорати остида овқат тайёрланади. Даволаниш муддати тугаб, шифо топган беморларга касалхонадан чиқиш пайтида янги кийим ва иш-амалга яроқли бўлиб олгунга қадар етарли пул ҳам берилади.\nКасалхонадаги хоналар шинам, ёруғ, озода бўлган.\nКасалхонага учраган беморнинг касали енгил бўлса, шу ернинг ўзида унга даво ёзиб касалхонадаги доридан бериб жўнатиларди.\nИслом оламидаги барча касалхоналардаги низом деярли бир хил эди. Бағдод, Дамашқ, Қоҳира, Қуддус, Макка, Мадина, Мағриб ва Андалусдаги шифохоналар низоми бир-биридан фарқ қилмасди.\nДоктор Роғиб Сиржонийнинг айтишича "Ислом оламидаги биринчи касалхона халифа Валид ибн Абдулмалик даврида қурилган. Бу касалхона моховларга ихтисослашган эди. Валид 86-96-ҳижрий йилларда ҳукмронлик қилган. Бу тери касаллиги юқумли бўлгани учун уларга шаҳар ташқарисига шифохона қурдиради. Табиблар ва шифохона ходимларига маош тайинлайди. Орадан тўққиз аср, яъни тўққиз юз йил ўткач Францияда биринчи касалхонага асос солинади. Касалхона хизмати жуда паст даражада бўлган. Оёғи синган эркак билан ҳомиласидан шикоят қилиб келган аёл бир хонага ётқизиларди".\n"САЛОМАТЛИК энциклопедия"сида шундай дейилади: "Ўрта асрларда Ғарбий Европада медицина илмий томондан деярли тараққий этмади". 253- саҳифа.\nҚуйида ўтмиш асрларда ном чиқарган машҳур тўртта касалхона билан қисқача танишиб ўтамиз.\nБиринчиси: Бағдоддаги Азудий касалхонаси.\nБу касалхонани 371- ҳ санада Азудад Давла ибн Бувайҳ қурдирган.\nКасалхона қуриладиган жойни машҳур табиб Розий танлаган Розий янги сўйилган гўштдан тўрт бўлак олиб Бағдод шаҳрининг тўрт томонига илиб чиқади. Эртаси гўштларни текшириб, энг яхши сақланган гўшт турган жойга касалхона қурила бошлайди. 449-ҳ санада халифа Қоим Биамриллоҳ касалхонани янгитдан таъмирлайди. Турли хил дорилар, топилиши қийин, ўт-ўландан тайёрланган дориворлар билан таъминлайди. Хоналарга янги гилам тўшалади, касалларга юмшоқ чойшаб, кўрпа-тўшаклар солинади. Касалхонага хос ҳаммом қурилади. Касалхона ичида катта боғ барпо қилади. Боғда ҳамма тур мева дарахтлари, шифобахш гиёҳлар, ўт-ўлан, кўкатлар ўстирилган. Табиблар 24 соат давомида навбатчилик қилишган. Касалхонада икки дарвозабон бўлган.\nРозий ҳақида "САЛОМАТЛИК энциклопедия" шундай дейди: "Шарқнинг машҳур табиби, энциклопедист олими Абу Бакр ар-Розий (865-925) нинг табобат соҳасидаги асарлари умуман жаҳон медицинасининг ривожланиши ва бойишида ғоятда улкан аҳамият касб этди. Олимнинг табобат энциклопедияси ҳисобланган 25 жилдли "Ал-Ҳовий номи билан танилганг катта тўплам" ("Ал-Жомиъ ал-Кабир ва қод урифа би-л Ҳовий") китоби ҳозиргача Ғарб ва Шарқ медицинасида машҳурдир". 253-с.\nИккинчиси: Дамашқдаги Нурий касалхонаси.\nБу касалхонага одил султон Нуриддин Зинкий 549-ҳ – 1154-м йилда асос солганлар .\nКасалхона ўша даврнинг энг кўркам ва юксак шифо масканларидан бўлган. Бундан юқори даражали касалхона йўқ эди. Бошқа касалхоналар барча аҳоли учун очиқ бўлиб, бой-камбағал, ишчи, деҳқон, аскар, савдогар, зиёли, олим, оми ва аҳолининг ҳамма табақаси касалхона хизматидан бир хилда фойдаланар эди. Аммо бу ҳашаматли янги касалхона фақат муҳтож, мискин, камбағалларга хосланди. Бойлар дори олишга мажбур бўлиб қолгандагина, дорихонадан дори олишига изн бериларди.\n570-ҳижрий йили сайёҳ Ибн Жубайр бу касалхонани зиёрат қилиб ҳайратланган эди. Табибларнинг беморларга диққат – эътибори, меҳрибонлик, ҳар бир касалга алоҳида эътибор, лутф, иноятни ҳамда касалларга бериладиган дори-дармону озиқ-овқатларгача бирма-бир ифтихор билан эслаган эди.\nБунинг ажабланадиган жойи йўқ. Зеро султон Нуриддин Зинкий камбағалпарвар, зоҳид ҳоким эдилар. Ҳатто тарихчилар васфласича, султон Нуриддиннинг моддий турмуш даражаси мамлакатдаги энг камбағал кишиникидан кўра қуйи бўлган. Шаҳардаги энг фақир кишининг дастурхони султон дастурхонидан тўкин эди. Хотинлари (амирнинг қизи бўлган) ўз ҳолидан шикоятланиб давлат хазинасидаги ҳисобсиз молларга ишора қилганида "Мен бу молларга посбонман холос" деб айтгандилар.\nДовриғи кетган Нурий шифохонасидаги моҳир табибларнинг билим савиясини синаб кўриш учун 831-ҳ-да шифохонани ўқимишли, фозил кишилардан бири зиёрат қилади. У ўзини касалликка солиб оҳ-нола билан қабулхонага учрайди. Табиблардан бири унинг томирини ушлаб кўрибоқ касал эмаслигини аниқлайди. Шундай бўлсада бош табиб тавсияси билан у касалхонага ётқизилади. Ажнабий "беморга" уч кунгача соғлар ейдиган кучли, ширин таомлар, турли хил мевалар, ширинликлар, шарбатлар олиб кирилади. Уч кун давомида унга ҳеч қандай дори берилмайди. Учинчи кун табиб кичик қоғозни ажнабий "беморга" узатади. Қандай дори ёзди экан деб хатни ўқийди. Хатда "Бизда меҳмондорчилик уч кун, марҳамат қилиб жойни бўшатиб қўйсангиз" деб ёзилган эди.\nСултон Нуриддин асос солган шифохона 9 аср халққа юқори даражали хизмат кўрсатади. 1318-ҳижрий йили касалхона фаолияти тўхтайди.\nУчинчиси: Мансурий номли катта касалхона.\nБу касалхона Қаловун Бемористони деб танилган. Аслида у амирлардан бирининг уйи эди. Султон Мансур Сайфиддин Қаловун 683-ҳижрий йилда у уйни сотиб олиб касалхонага айлантиради. Касалхона учун йиллик бюджет ажратади. Касалхона ёнига масжид, мадраса ва етимлар учун кутубхона бино қилади.\nМансур Сайфиддинда амирлик пайтида касалхона қуриш нияти пайдо бўлди. Бунга сабаб Румларга қарши ғазотга қўмондон бўлиб кетаётган Мансур йўлда касалликка чалинади. Табиблар Нурий касалхонасидан дори-дармон олиб келиб амирни даволашади. Бир неча кундан кейин у соғайиб оёққа туради. Амир Нурий касалхонаси билан қизиқиб қолиб зиёратга келади. Бу зиёрат амирда катта таассурот қолдиради. Агар мамлакатга султон бўлса шу тарзда касалхона қуришни ният қилади. Салтанатга келгач, ниятини амалга оширади. Шаҳардаги ҳашаматли бинони сотиб олиб касалхонага айлантиради. Тез кунда касалхона довруғи оламга тарқалади. Қаловун Бемористони ўша даврда дунё мўъжизалари сафига қўшилади.\nКасалхона эшиги ҳамма учун очиқ эди. Шикоят қилиб келган беморга "кимсан, қаердансан?" деб сўралмасди. Касалхонадан тузалиб чиққан кишига янги кийимбош ва ишга яроқли бўлиб кетгунча етарли маблағ берилади.\nКасалхонага юқори малакали мутахассис табиблар олиб келинди. Хизматчилар, ҳамширалар, фаррошлар сони кўпай- тирилди. Ҳатто ҳар бир касалга икки киши хизмат кўрсатадиган бўлди. Касалхонада ётмай уйида даволанув- чилар учун касалхонадан дори-дармон етказиб берилди. Табиблардан бирининг айтишича, касалхонада ётиб ва ташқаридан келиб даволанадиганлар сони бир кунда тўрт минг кишига етган!!\nКасалхона Франция қўшинлари Мисрга бостириб кирган 1798-йилгача фаолият олиб борган. Ўшанда францияликлар касалхона билан танишиб ҳайрати ошган эди. Бу касалхонани кўрган зиёлилардан бири: "инсонийлик мана бу ерда экан-ку"деган эди.\nТўртинчиси: Марокашдаги касалхона.\nБу касалхонага Муваҳҳидлар давлатининг амири Мансур Абу Юсуф асос солган. Касалхона биноси учун Марокаш- даги энг баҳаво, кенг жой танланади. Меъморларга амирнинг шахсан ўзи буйруқ бериб: "Касалхона жуда кўркам, қулай ва ҳашаматли бўлсин," – дейди.\nЖума намози ўқилиб бўлгач амир сарой аъёнлари, давлат арбоблари билан биргаликда беморлар зиёратига келар эди. Касалхонадаги беморлар ҳолидан хабар олиб, табиблар ва касалхона ходимларининг беморларга муносаба- ти ҳақида беморларнинг ўзидан сўрар эди. Вақтинча меҳнат қобилиятига яроқсиз бўлиб қолган кишиларга нафақа тайинлади.\nОлмонялик шарқшунос Мокс Майрх ўша даврдаги исломий касалхоналар ва давлатнинг аҳоли соғлиғини сақлашга диққат-эътибори, ғамхўрлик, Оврупанинг эса аксинча анча қолоқлигини эслаб деган эди: "Араб касалхоналари ва исломий давлатлардаги соғликликни сақлаш низоми бизларга катта сабоқ берди. Ўша даврдаги исломий касалхоналар ва Овруподаги касалхоналар аҳволини солиштирилса бу ҳақиқат аён бўлади".\nШуни алоҳида таъкидлаш ўринлики, мусулмонлар касалхонасида ихтисослашган қисмлар, муолажа хоналари, дам олиш хоналари, дорихона, масжид, ҳаммом, сайлгоҳ, кенг боғлар бўлиши билан биргаликда кутубхоналар ҳам мавжуд бўлган. Бунда ғолибо тиббиётга оид китоблар, беморларга тегишли фиқҳий китоблар бўлган. Айтишларича Қоҳирадаги ибн Тулун кутубхонасида юз минг жилд китоб бўлган.\nШунинг учун ўтмишдаги кутубхоналарга ҳам қисқа назар солиб кетишни фойдали деб топдик.\nКутубхоналар икки турли бўлган: хусусий ва оммавий кутубхона. Хусусий кутубхоналар ҳар кимнинг ўз уйидаги кутубхонасидир. Қадимда мусулмонлар уйи меъморчилик жиҳатидан бошқа миллатлар уйидан тамоман ажраб турганидек, уй тутиш, безаш, жиҳозлаш жиҳатидан ҳам ўзига яраша ажралиб турадиган хусусиятларга эга эди. Дарвоза ёки эшикдан кираверишга қабулхона сифатидаги кичик меҳмонхона қурилган. Бу меҳмонхона рав келиб, рав кетадиган эркак кишиларга мўлжалланган. Аёллар учун ичкари ҳовлида хоналар бўлган. Ҳар бир хонадонда ошхона, ётоқхона, меҳмонхона қаторида кутубхона ҳам ўрин олган. Кутубхонаси бўлмаган фақирлар меҳмонхона деворига ўйиб ишланган токчаларга китоб териб чиқишган.\nОлимлар кутубхонаси омманикига нисбатан анча катта ва бой бўлган. Абу Фазл ибн Амид ўз шаҳридан бошқа шаҳарга кўчаётганда китоблари юзта туяга юкланган. Америкалик тарихчи Люрд Жоринд Соҳиб ибн Аббод кутубхонаси ҳақида шундай дейди: "Соҳиб ибн Аббоднинг хусусий кутубхона- сидаги китоблари Оврупа шаҳарларидаги ҳамма кутубхона- лар китобидан кўп бўлган".\nОммавий кутубхоналар давлат раҳбарлари, олимлар ва бойлар томонидан омма халқ фойдаланиши учун ҳар-хил фанлардаги китоблар йиғилган катта илмий муассасадир. Бу кутубхоналарнинг баъзиси масжид ёки мадраса ичида қурилса, баъзиси алоҳида қуриларди. Яҳё ибн Мунажжим- нинг Бағдодга яқин жойда катта қасри бўлган эди. Қаср ичида خزانة الحكمة номли улкан кутубхона очилган. Кутубхонага бошқа шаҳарлардан олимлар, толиб илмлар ҳамда турли ёш ва табақадаги китобхонлар келиб туришган. Келувчилар орасида нафақат китоб мутолаа қилувчилар, балки турли хил фанлардан таълим олиш ниятидаги толиблар ҳам бўлган. Шунинг учун кутубхона ичида мусофир толиблар учун ётоқхона ҳам бўлган. Ётоқхонадагилар озиқ-овқат бепул эди.\nЖаъфар ибн Муҳаммад ибн Ҳамадон Мувсилда барпо қилган кутубхона баъзи бир жиҳатлардан Али ибн Яҳё кутубхонасидан ўтиб кетди. Бу ерга китоб ўқиш, таълим олиш учун келганлар орасида иқтисодий аҳволи танг кишиларга нафақа тайинланган.\nКутубхоналар бир неча қисмдан иборат бўлган. Ҳар-бир фан учун алоҳида қисм. Ўқиш зали, дарсхона, насххона, яъни китоб нусха олинадиган махсус хона ва шунинг билан бирга дам олиш учун истироҳатгоҳ ва мусофирлар учун хобгоҳ (ётоқхона)лар бўлган. Китоблар қисми қирқ хонагача етган. Китоблар жуда кўп эди. Улар ичидан кераклигини осон топиш учун кўрсатгичлар (каталог) қўйилган.\nМусулмонлар кутубхонаси бутун дунёда бир неча йиллар эмас, балки бир неча асрлар давомида биринчиликни қўлдан бермай, энг олдинги ўриндаги илғор кутубхона бўлиб келди. Мисол қилиб олганда Бағдоддаги "Байтул Ҳикма" кутубхонаси беш аср - беш юз йил жаҳон айвонида энг биринчи кутубхона ҳисобланган. Бу кутубхонага Ҳорун Ар-Рашид асос солган. Маъмун даврида энг юқори чўққига чиққан. Доктор Роғиб Сиржонийнинг айтишича Маъмун таржима қилинган китобларни тарозуга қўйиб, таржимонга унинг оғирлигича тилло берар эди. Мустафо Сибоий дейди: "Маъмун Румлар билан ўтган жангда ғалаба қозонади. Рум қироли сулҳ тузишга мажбур бўлади. Ҳар икки томон сулҳ шартларини қўяди. Маъмун қўйган шартлардан бири, Рум қироли ўз кутубхонасидаги китобларни мусулмон олимлари томонидан таржима қилишга рухсат бериши эди.\nМуғул татарлар Бағдодни босиб олганда Дажла дарёсининг у қирғоғига ўтиш учун кутубхонадаги китобларни дарёга ташлайди. Китоблардан кўприк қурулади. Ҳисобсиз қўшин шу кўприк устидан нариги қирғоққа ўтиб олади.\nШуни алоҳида таъкидлаш зарурки, мусулмонлар мамлакатига бостириб кирган босқинчиларнинг биринчи қиладиган иши кутубхоналарни ёқиш, китобларни дарёга оқизиш бўлган. Қуртуба шаҳри босиб олинган пайтда бир архиепископ (насроний динидаги епископдан қуйи унвонга эга руҳоний)нинг ўзи бир кунда саксон минг китобни ёқиб юборади.\nТаробулс ҳужумида биринчи бўлиб кутубхона ишғол қилинган ва уч миллиён китоб ёқиб юборилган.\nШўроларнинг қадимий китобларга, боболаримиз қолдирган бой илмий меросга нисбатан қилган жинояти ва китобга эга бўлган кишиларни вахшийларча жазолаш сизларга махфий эмас.\nКасалхона зиёратига кутубхоналар тарихини қўшишимиз ҳикматини бир оз пайқагандирсиз. 19-20- асрлардаги илмий тараққиётда мусулмонлар иштирок этолмаслигининг айрим сирларидан воқиф бўлгандирсиз. Салкам бир ярим асрдан бери агресса қурбони бўлиб келаётган мусулмонлар барча куч-қувватини илмий тараққиётга эмас, балки ўз жонини ҳимоясига, иймон-эътиқодини сақлашга сарфлади...\nОдилжон 23:58 / 22.11.2019\nАссалому Алайкум ва рохматуллохи ва барокатуху Маколанинг давомини каердан укисак булади Макола учун рахмат Аллох рози булсин\n05:00 / 06.01.2017 2648\n05:00 / 06.01.2017 2777\n2550 17:10 / 31.05.2019\n534 18:34 / 29 январь\n1405 12:00 / 13.04.2019\n3872 05:00 / 11.03.2017


7 Декабрь 10:10\nNUR-SULTAN. Кazinform – Қозоғистон Стратегик режалаштириш ва ислоҳотлар агентлиги раиси Қайрат Келимбетов мамлакатдаги аҳолини рўйхатга олиш тадбири ҳақида маълум қилди, дея хабар беради Кazinform.\n«Ҳар бир давлатга миллий статистика тизими керак, биз қанча фуқароларимиз борлигини ва ишимизнинг айрим жабҳаларида вазият қандайлигини билишимиз керак. Aҳолини рўйхатга олиш ҳар ўн йилда бир марта ўтказилади. Булар БМТ тизимининг қоидалари. Хусусан, биз Европа статистика бюроси билан яқиндан ҳамкорлик қиламиз. Ҳар 10 йилда бир марта мавжуд маълумотлар тузатилиб, тасдиқланади», - деди Қайрат Келимбетов «Хабар» телеканалининг «Ұлттық мүдде»(Миллий манфаат) кўрсатувида.\nAгентлик раҳбари аҳолини рўйхатга олиш оғир даврда ўтказилганини таъкидлади.\n«Aҳолини рўйхатга олиш ҳозир ўтказилиши керакми?» Савол кўтарилди. Бир томондан уни кейинга қолдиришнинг иложи йўқ эди, иккинчи томондан, нега деган саволлар кўп эди. Ўртача 50 та савол бор эди, лекин баъзи ҳудудларда у юзтага етди. Aлбатта, ҳар қандай давлат кампаниямиз одамларда икки томонлама туйғу уйғотади, деган танқидлар ҳам бўлди», деди Қ. Келимбетов.\nУнга кўра, Қозоғистон фуқароларининг 42 фоизи интернет орқали рўйхатдан ўтган.\nУнинг фикрича, мамлакат аҳолиси аҳолини рўйхатга олишнинг рақамли форматига ижобий муносабат билдирган.\n«Оиладан бир киши барча саволларни онлайн тарзда тўлдирди. Мен ҳам тўлдирдим. Барча маълумотлар тайёр бўлгач, аҳолини рўйхатга олиш 15-20 дақиқа давом этди. Қозоғистон фуқароларининг 42 фоизи аҳолини рўйхатга олишдан онлайн тарзда ўтгани, қолган фуқаролар билан суҳбат ўтказилганидан хурсандмиз. Бундай улкан ишлар амалга оширилганидан хурсандмиз. Барча эпидемиологик талабларга риоя қилиш ва эмлаш талаблари юқори эди. Aлбатта, айрим муаммолар борлигини тушунамиз ва аҳолини рўйхатга олиш муваффақиятли ўтди, дейишимиз мумкин. Якуний натижалар 2022 йил июл ойида эълон қилинади. Биз, эҳтимол, декабр ойи охиригача дастлабки натижаларни эълон қиламиз», - деб тушунтирди агентлик раиси.\n#ҚР Стратегик режалаштириш ва ислоҳотлар агентлиги #Статистика